**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2021, ημέρα Τετάρτη και ώρα 10:20΄, στην Αίθουσα της Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «α) Ενσωμάτωση στην ελληνική νομοθεσία διατάξεων των Οδηγιών (ΕΕ) 2017/2455, (ΕΕ) 2019/1995 και (ΕΕ) 2018/1910 όσον αφορά υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως και σχετικές ρυθμίσεις - β) Τροποποιήσεις του ν. 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» (Α΄206), βάσει της C(2021) 2545/09.04.2021 (2021/N) εγκριτικής απόφασης της Ευρωπαϊκής Επιτροπής για παράταση του προγράμματος «ΗΡΑΚΛΗΣ» - γ) Διατάξεις για τη ρύθμιση οφειλών και την παροχή δεύτερης ευκαιρίας - Τροποποιήσεις ν. 4738/2020 και λοιπές διατάξεις».

Στη συνεδρίαση παρέστησαν οι Υφυπουργοί Οικονομικών, κ.κ. Απόστολος Βεσυρόπουλος και Γεώργιος Ζαββός.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Γεώργιος Αμανατίδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Χαράλαμπος (Χάρης) Μαμουλάκης, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Νικόλαος Καραθανασόπουλος, Διαμάντω Μανωλάκου, Γεώργιος Λαμπρουλής, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριοι Υπουργοί, κυρίες και κύριοι συνάδελφοι, καλημέρα.

Αρχίζει η συνεδρίαση της Επιτροπής μας με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Οικονομικών «α) Ενσωμάτωση στην ελληνική νομοθεσία διατάξεων των Οδηγιών (ΕΕ) 2017/2455, (ΕΕ) 2019/1995 και (ΕΕ) 2018/1910 όσον αφορά υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως και σχετικές ρυθμίσεις - β) Τροποποιήσεις του ν. 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» (Α΄206), βάσει της C (2021) 2545/09.04.2021 (2021/N) εγκριτικής απόφασης της Ευρωπαϊκής Επιτροπής για παράταση του προγράμματος «ΗΡΑΚΛΗΣ» - γ) Διατάξεις για τη ρύθμιση οφειλών και την παροχή δεύτερης ευκαιρίας - Τροποποιήσεις ν. 4738/2020 και λοιπές διατάξεις».

Θα παρακαλέσω τους εισηγητές των κομμάτων να μας προτείνουν τους φορείς, τους οποίους θα καλέσουμε στην αυριανή συνεδρίαση. Να σας ενημερώσω για το πρόγραμμα των επόμενων συνεδριάσεων. Αύριο στις 10:00΄ θα έχουμε τους φορείς, στη 13:00΄ θα έχουμε την επόμενη συνεδρίαση, την συζήτηση επί των άρθρων, και την ερχόμενη Τρίτη, στη 13:00, θα έχουμε τη δεύτερη ανάγνωση. Συμφωνούμε; Καλώς, ευχαριστώ πολύ. Να σας ενημερώσω, επίσης, ότι οι αυριανές συνεδριάσεις της Επιτροπής μας θα γίνουν στην Αίθουσα 223.

Το λόγο έχει ο Εισηγητής της Πλειοψηφίας, ο κ. Γεώργιος Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Ευχαριστώ, κ. Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι παρόντες και τηλε-συμμετέχοντες, έχω την τιμή να εισηγούμαι σήμερα ένα σημαντικό νομοσχέδιο του Υπουργείου Οικονομικών, με το οποίο ενσωματώνονται διατάξεις Οδηγιών και τροποποιούνται διατάξεις υφιστάμενων νόμων, όπως θα αναφέρω στη συνέχεια. Οι διατάξεις του παρόντος σχεδίου νόμου, που σημειωτέων έχουν και πολύ βαθιά τεχνικό χαρακτήρα, συμβάλλουν στο πρώτο μέρος στη διεύρυνση επιλογής Φ.Π.Α. σε εξ αποστάσεως υπηρεσίες και πωλήσεις αγαθών, καθώς και στην απλοποίηση της διαδικασίας.

Δεύτερον, στη συνέχιση του προγράμματος «ΗΡΑΚΛΗΣ» με σκοπό να καταστεί το Πρόγραμμα πιο λειτουργικό κατά το διάστημα της 18μήνης παράτασης, με βάση και την απόφαση της Ευρωπαϊκής Επιτροπής, να αποσαφηνιστούν συγκεκριμένες τεχνικές έννοιες, να επεκταθεί το πεδίο εφαρμογής της τιτλοποίησης απαιτήσεων και αναφέρεται επίσης και στις συμβάσεις χρηματοδοτικής μίσθωσης. Στόχος είναι η περαιτέρω εξυγίανση των τραπεζών, έτσι ώστε να τεθούν στην «υπηρεσία» των επιχειρήσεων και των νοικοκυριών για υποστήριξη των προσπαθειών και των δραστηριοτήτων τους.

Τρίτον, στο μέρος γ, στοχεύει στη βελτίωση των όρων ρύθμισης των οφειλών και στην παροχή δεύτερης ευκαιρίας.

Ειδικότερα, με τις διατάξεις του πρώτου μέρους ενσωματώνονται στο εσωτερικό μας δίκαιο οι διατάξεις δύο Οδηγιών, της Οδηγίας (ΕΕ) 2017/2455 του Συμβουλίου και της Οδηγίας (ΕΕ) 2019/1995 του Συμβουλίου, των οποίων η εφαρμογή είναι υποχρεωτική για τα κράτη μέλη από την 01/07/21. Ο βραχυπρόθεσμος στόχος είναι η εναρμόνιση της εθνικής μας νομοθεσίας με την αντίστοιχη Ενωσιακή και η αποφυγή του ενδεχόμενου προσφυγών εις βάρος της χώρας μας, λόγω μη ορθής ενσωμάτωσης των οικείων Ενωσιακών διατάξεων.

Οι παραπάνω Οδηγίες του Συμβουλίου τροποποιούν την Οδηγία 2006/112 Ευρωπαϊκές Κοινότητες του Συμβουλίου, σχετικά με το κοινό σύστημα του φόρου προστιθέμενης αξίας, αλλά και την Οδηγία 2009/132 (ΕΕ) Ευρωπαϊκές Κοινότητες του Συμβουλίου, σχετικά με την απαλλαγή από το φόρο προστιθέμενης αξίας ορισμένων εισαγωγών αγαθών. Γιατί; Προκειμένου να εισαχθούν στο εσωτερικό μας δίκαιο νέοι κανόνες, αλλά και υποχρεώσεις, που απορρέουν από το φόρο προστιθέμενης αξίας για τις εξ αποστάσεως πωλήσεις αγαθών και παροχές υπηρεσιών.

Για τις εξ αποστάσεως πωλήσεις αγαθών που αποτελούν αντικείμενο εισαγωγής σε δέματα αξίας έως 150 ευρώ, οι διατάξεις που προτείνονται αποσκοπούν αφενός στην απλοποίηση των διαδικασιών για τις επιχειρήσεις και τους καταναλωτές και αφετέρου στην αποφυγή φαινομένων φοροδιαφυγής, αλλά και φοροαποφυγής κατά την εισαγωγή των μικροδεμάτων. Η ρύθμιση αφορά σε υποκείμενους στον φόρο, δηλαδή επιχειρήσεις, αφορά σε εγκατεστημένους ή μη στην Ε.Ε., οι οποίοι πραγματοποιούν εξ αποστάσεως πωλήσεις αγαθών και παροχές υπηρεσιών, καθώς και εξ αποστάσεως πωλήσεις αγαθών, τα οποία αγαθά αποτελούν αντικείμενο εισαγωγής από χώρες εκτός της Ε.Ε. Επίσης, αφορά και τους ιδιώτες καταναλωτές παραλήπτες των δεμάτων.

Με τις προτεινόμενες διατάξεις τροποποιούνται από την 1/07/21 διατάξεις του κώδικα ΦΠΑ, του γνωστού ν. 2859/2000, ρυθμίζοντας τα εξής βασικά θέματα:

Πρώτον, για την αντιμετώπιση των προκλήσεων από την εκρηκτική ανάπτυξη του ηλεκτρονικού εμπορίου θεσπίζονται δύο νέες φορολογητέες πράξεις. Οι ενδοκοινοτικές εξ αποστάσεως πωλήσεις αγαθών και η εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες.

Δεύτερον, θεσπίζονται ειδικές διατάξεις βάσει των οποίων σε ορισμένες περιπτώσεις μία επιχείρηση που διευκολύνει την παράδοση αγαθών μέσω της χρήσης ηλεκτρονικής διεπαφής, θεωρείται για την επίτευξη των σκοπών του ΦΠΑ ότι έχει παραλάβει και εν συνεχεία παραδώσει η ίδια τα αγαθά προς τον πελάτη.

Τρίτον, το υφιστάμενο όριο από 35.000 έως 100.000 ευρώ, ανάλογα με το κράτος μέλος προορισμού για τις πωλήσεις από απόσταση, καταργείται και αντικαθίσταται από ένα νέο ενιαίο όριο ύψους 10.000 ευρώ για ολόκληρη την Ε.Ε., κάτω από το οποίο η παροχή τηλεπικοινωνιακών, ραδιοφωνικών, τηλεοπτικών και ηλεκτρονικά παρεχόμενων υπηρεσιών, καθώς και οι ενδοκοινοτικές εξ αποστάσεως πωλήσεις αγαθών, θα μπορούν να συνεχίσουν να υπόκεινται σε Φ.Π.Α. Που; Στο κράτος μέλος στο οποίο είναι εγκατεστημένος ο υποκείμενος στο φόρο πάροχος αυτών των υπηρεσιών που ανέφερα νωρίτερα ή εναλλακτικά στο κράτος μέλος στο οποίο βρίσκονται τα αγαθά κατά το χρόνο αναχώρησης της αποστολής ή της μεταφοράς. Δηλαδή το κράτος προέλευσης.

Το μέτρο αυτό, αφορά, σε επιχειρήσεις, που είναι εγκατεστημένες μόνο σε ένα κράτος και αποσκοπεί στη μείωση των διοικητικών βαρών, για τις επιχειρήσεις αυτές. Ωστόσο, όπως προβλέπεται οι ανωτέρω επιχειρήσεις, διατηρούν το δικαίωμα να επιλέγουν, τον τόπο παράδοσης των αγαθών και παροχής των υπηρεσιών τους, σύμφωνα, με τον τόπο άφιξης των αγαθών στον πελάτη και τον τόπο εγκατάστασης ή της μόνιμης κατοικίας.

Τέταρτον, θεσπίζονται νέες απαιτήσεις όσον αφορά την καταχώρηση στα λογιστικά βιβλία για τις επιχειρήσεις που διευκολύνουν την παράδοση αγαθών, ή την παροχή υπηρεσιών μέσω χρήσης ηλεκτρονικής διεπαφής, με την έννοια αυτή θεωρείται ως προμηθευτής.

Πέμπτο, τα δύο ειδικά καθεστώτα που αφορούν σε τηλεπικοινωνιακές ραδιοφωνικές ραδιοτηλεοπτικές ηλεκτρονικά παρεχόμενες υπηρεσίες θα διευρυνθούν ως εξής: Πρώτον, το μη ενωσιακό καθεστώς θα καλύπτει όλες τις P2C υπηρεσίες από επιχειρήσεις που δεν είναι εγκατεστημένες στην Ευρωπαϊκή Ένωση και δεύτερον, το ενωσιακό καθεστώς, θα καλύπτει όλες τις υπηρεσίες που φορολογούνται, σε κράτος μέλος, του οποίου ο ενωσιακός πάροχος δεν είναι εγκατεστημένος στις ενδοκοινοτικές εξ αποστάσεως πωλήσεις αγαθών, καθώς και ορισμένες εγχώριες παραδόσεις αγαθών, μέσω ηλεκτρονικών επαφών.

Έκτο, η απαλλαγή από τον ΦΠΑ κατά την εισαγωγή των δεμάτων χαμηλής αξίας έως 22 ευρώ, θα καταργηθεί και θεσπίζεται νέο ειδικό καθεστώς, για τις εξ αποστάσεως πωλήσεις αγαθών. Ποιων αγαθών; Αυτών που εισάγονται από τρίτα εδάφη ή τρίτες χώρες με εσωτερική αξία που δεν ξεπερνά τα 150 ευρώ . Σε ότι αφορά, στο δεύτερο σκέλος, που όπως είπαμε αφορά στο πρόγραμμα Ηρακλής και στην παράταση που δίνεται, σε αυτό οι υφιστάμενες διατάξεις, του νόμου 4649/19 χρήζουν προσαρμογή που θα καλύπτει την 18μηνη παράταση του προγράμματος Ηρακλής.

Επίσης, υπήρχαν κάποιες τεχνικές έννοιες, που στην πράξη δεν διαπιστώθηκε κατά την εφαρμογή ότι έπρεπε να βελτιωθούν. Μία, από αυτές, είναι οι πραγματοποιηθείσες καθαρές εισπράξεις, που είναι έννοιες, που χρήζουν περισσότερης αποσαφήνισης, προκειμένου να υπάρχει μεγαλύτερη διαφάνεια στην εφαρμογή του προγράμματος Ηρακλής.

Οι προτεινόμενες τροποποιήσεις, αποσκοπούν στο να καταστεί πιο λειτουργικό το πρόγραμμα Ηρακλής για τη νέα δεκαοκτάμηνη διάρκειά του, σύμφωνα, και με την από 9/4/21 απόφαση της Ευρωπαϊκής Επιτροπής.

Επίσης, προβλέπονται διάφορες νομοτεχνικές βελτιώσεις. Η επέκταση του πεδίου εφαρμογής στα θέματα χρηματοδοτικής μίσθωσης και η δυνατότητα παράτασης της δυνατότητας που υπάρχει για μια Υπουργική απόφαση που αφορά στις ανείσπρακτες δεδουλευμένες αποδοχές και άλλοι όροι τους οποίους δίνει τη δυνατότητα η παρούσα τροποποίηση. Τώρα, βραχυπρόθεσμοι στόχοι, είναι να μειωθούν τα μη εξυπηρετούμενα δάνεια των πιστωτικών ιδρυμάτων σε μονοψήφια ποσοστά έως το 2022 . Αυτό ειπώθηκε και πριν δύο μέρες από τον Υπουργό και η απόδοση ασφάλειας δικαίου για τα πιστωτικά ιδρύματα που συμμετέχουν στο πρόγραμμα Ηρακλής αλλά και για τους επενδυτές καθώς και για τις αγορές. Έχουμε και μακροπρόθεσμους στόχους, στους οποίους εντάσσονται. Ποιοι είναι αυτοί; Πρώτον, η επιτυχής εφαρμογή του προγράμματος θα επιτρέψει στις τράπεζες να εξυγιάνουν τους ισολογισμούς τους και να εστιάσουν στον πραγματικό ρόλο που είναι η τροφοδότηση με ρευστότητα της ελληνικής οικονομίας, αλλά και των νοικοκυριών και όπως είναι φυσικό και των επιτηδευματιών. Ταυτόχρονα, στόχος είναι να ενισχυθεί το τραπεζικό σύστημα της κεφαλαιαγοράς , καθώς και η βελτίωση της πιστοληπτικής διαβάθμισης της Ελληνικής Οικονομίας .

Στο τρίτο σκέλος, που αφορά στο γνωστό ως νόμο της δεύτερης ευκαιρίας. Όπως είναι γνωστό, υπάρχει μία πληθώρα νομοθετικών πρωτοβουλιών και νόμων που ρυθμίζουν διάφορα συναφή ζητήματα. Τώρα, στο νόμο 4738/20 με τον οποίον ενσωματώνονται όλα τα επιμέρους εργαλεία ρύθμισης δηλαδή, όλα τα εργαλεία που έβλεπαν οι προηγούμενοι νόμοι ρύθμισης των οφειλών ήτοι για υπερχρεωμένα νοικοκυριά, προστασία πρώτης κατοικίας, εξωδικαστικός μηχανισμός και τα λοιπά. Και όπως γνωρίζουμε αυτά ενσωματώθηκαν και περιλαμβάνονται σε ένα ενιαίο πλαίσιο και μια ενιαία διαδικασία.

Ουσιαστικά, με τον τρόπο αυτό, είχε αναμορφωθεί το πλαίσιο αντιμετώπισης της οικονομικής αδυναμίας, συλλογικής ικανοποίησης των πιστωτών και απαλλαγής από χρέη κάθε προσώπου φυσικού ή νομικού προσώπου που είναι πολύ σημαντικό και το οποίο αναλαμβάνει οικονομική δραστηριότητα, ανεξάρτητα αν η δραστηριότητα είναι επιχειρηματική ή όχι. Κατά την προετοιμασία των βασικών υποδομών, για να εφαρμοστεί ως 4738/20 προέκυψαν μερικές δυσλειτουργίες ή καλύτερα προέκυψαν οι ανάγκες περαιτέρω βελτίωσης του συστήματος και των πλατφορμών που το εξυπηρετούν. Είναι φυσικό, ότι για να προταθούν οι νέες ρυθμίσεις πέραν του ότι εφαρμόζουν καλύτερα τα ισχύοντα προβλέφθηκαν και λήφθηκαν υπόψη και αντίστοιχες περιπτώσεις που ισχύουν σε δύο κράτη στην Ισπανία και στην Ιταλία.

Ποιος είναι τώρα ο μακροπρόθεσμος στόχος των ρυθμίσεων; Είναι να ενισχυθεί η χρηματοδοτική σταθερότητα καθώς το νέο πλαίσιο το οποίο θα αποτελέσει ένα ακόμη όπλο στην αντιμετώπιση των υφιστάμενων κόκκινων δανείων, αλλά και στον περιορισμό της δημιουργίας νέων. Θα μειωθεί περαιτέρω η ρευστότητα των τραπεζών και επίσης όπως είπα νωρίτερα ,θα δοθεί η δυνατότητα της διοχέτευσης πόρων προς την πραγματική οικονομία, με ευκολότερο, αλλά με πιο ασφαλή τρόπο. Και με τον τρόπο αυτό, θα δημιουργηθούν οι προϋποθέσεις ύπαρξης κινήτρων, για επενδυτές στη χώρα, γιατί θα υπάρχει μεγαλύτερη ασφάλεια δικαίου .

Επιτρέψτε μου, να αναφερθώ μόνο σε ένα άρθρο του μέρους γ. Το άρθρο, 34 με το οποίο ασφαλώς επικαιροποιείται ο νόμος 4738/20 και συγκεκριμένα και πολύ συνοπτικά επαναπροσδιορίζονται με το άρθρο 34 οι προϋποθέσεις βάσει των οποίων τεκμαίρεται η συναίνεση του δημοσίου ή των φορέων κοινωνικής ασφάλισης, σε διάφορες συμβάσεις αναδιάρθρωσης οφειλών. Προβλέπεται, μάλιστα η διαγραφή της βασικής οφειλής ότι μπορεί να γίνει μέχρι το 75% και δεν μπορεί να υπερβεί το ποσοστό αυτό. Και βέβαια, ρυθμίζεται επακριβώς το τι σημαίνει βασική οφειλή και στην οποία δεν περιλαμβάνονται οι ασφαλιστικές εισφορές, οι παρακρατούμενοι ή οι επιρριπτόμενοι φόροι.

Στην περίπτωση οφειλής προς το δημόσιο, από αυτοτελή πρόστιμα της φορολογικής διοίκησης δεν μπορεί να διαγραφεί ποσό που αντιστοιχεί επίσης σε ποσοστό μεγαλύτερο από το 75% .

Δεύτερον, μεταβάλλονται οι προϋποθέσεις λήψης της επιδότησης καταβολής δόσεων. Υπήρχε η πρόβλεψη, ένα κριτήριο, το οποίο ονομαζόνταν μέσος μικτός μηνιαίος μισθός, γίνεται μεικτές μέσες μηνιαίες αποδοχές .

Παρέχεται, το δικαίωμα επίσης, σε χρηματοδοτικούς φορείς, να ρυθμίζουν δάνεια οποιουδήποτε είδους προς φυσικά ή νομικά πρόσωπα για τους οποίους έχει παρασχεθεί εγγύηση του Ελληνικού Δημοσίου. Ρυθμίζονται, στην περίπτωση αυτή και οι κανόνες που αυτό μπορεί να συμβεί.

Επαναπροσδιορίζεται, ο ορισμός ο σκοπός της εξυγίανσης, ιδίως ως προς την αρχή του να μην χειροτερεύει η θέση των πιστωτών, κυρίως, όσον αφορά στους μη συναινούντες πιστωτές, με τα μνημονευόμενα χαρακτηριστικά στο νόμο.

Η προβλεπόμενη εξαίρεση στη συναίνεση του δημοσίου, νομικών προσώπων δημοσίου δικαίου, δημοσίων επιχειρήσεων και τα λοιπά προβλέπεται ότι καταλαμβάνει και την περίπτωση που λόγω της εφαρμογής της συμφωνίας εξυγίανσης οι ως άνω φορείς θα περιέρχονταν σε χειρότερη θέση ως προς τις ληξιπρόθεσμες απαιτήσεις τους κατά το χρόνο υπογραφής της συμφωνίας εξυγίανσης σε σχέση με τη θέση στην οποία θα περιέχονταν ως προς τις απαιτήσεις αυτές σε περίπτωση πτώχευσης του στον οφειλέτη. Ορίζεται, επίσης, ότι δεν θίγονται τα δικαιώματα από χρηματοδοτικές μισθώσεις. Ορίζεται, ότι οι απαιτήσεις πιστωτών, των οποίων η συναίνεση συνάγεται, συνυπολογίζονται, για τη διαμόρφωση των απαιτούμενων πλειοψηφιών κατά τη διαδικασία επικύρωσης της συμφωνίας εξυγίανσης από το δικαστήριο. Στο ν. 4738 προβλέπεται αυτή η διαδικασία και τώρα διευκρινίζεται αυτό που είπα νωρίτερα. Ορίζεται, ότι δεν μπορεί να υπολείπεται της αξίας των ακινήτων της αίτησης, για εξωδικαστική ρύθμιση οφειλών, η αξία ρευστοποίησης περιουσιακών στοιχείων, βάσει των ρυθμίσεων που προβλέπονται.

Επίσης, επαναπροσδιορίζεται το περιεχόμενο της σύμβασης στην οποία υποχρεούνται να προσχωρήσουν χρηματοδοτικοί φορείς, προκειμένου να καταστούν συμμετέχοντες πιστωτές.

Αγαπητοί συνάδελφοι, με το ν. 4738/2020 αναμορφώθηκαν οι διαδικασίες πρόληψης και διαχείρισης της αφερεγγυότητας, τόσο των νομικών όσο και των φυσικών προσώπων. Ο σκοπός, όπως είπα και νωρίτερα, είναι, η ουσιαστική και αποτελεσματική αντιμετώπιση του χρόνιου προβλήματος της διόγκωσης του ιδιωτικού χρέους, το οποίο περιόριζε τις δυνατότητες της χώρας και στερούσε πολύτιμους πόρους από αναπτυξιακές δράσεις σε υπερχρεωμένους οφειλέτες που αδυνατούσαν να ανταπεξέλθουν στις οικονομικές δυσκολίες. Βέβαια, αυτοί οι οφειλέτες παρέμειναν εγκλωβισμένοι στα χρέη τους, μεταφέροντας πολλές φορές το κόστος στην επόμενη γενιά, αναλύθηκαν όλα αυτά κατά την ψήφιση του 4738, δόθηκε η δυνατότητα να απαλλαγούν πλήρως από αυτά τα βάρη και να κάνουν ένα νέο ξεκίνημα. Δηλαδή, τους παρασχέθηκε στην κυριολεξία δεύτερη ευκαιρία, βέβαια, προς τους έντιμους δανειολήπτες, οι οποίοι υπό το βάρος της υπερχρέωσης αντιμετώπιζαν αξεπέραστα προβλήματα στην προσπάθεια της επαναδραστηριοποίησης.

Με το σημερινό σχέδιο νόμου, αποσαφηνίζονται όλα τα ζητήματα αυτά που -όπως είπα- απασχόλησαν τους εφαρμοστές του νόμου και το πλαίσιο γίνεται πιο λειτουργικό και άρα, πιο αποτελεσματικό. Μέσα σε ένα περιβάλλον αβεβαιότητας που δημιούργησε η πανδημία, η Κυβέρνηση με την καθοδήγηση του Πρωθυπουργού, με σχέδιο και με μεθοδικότητα, αντιμετωπίζει τις δυσβάστακτες συνέπειες της κρίσης. Παράλληλα, όμως, εφαρμόζει ένα φιλόδοξο μεταρρυθμιστικό έργο σε όλους σχεδόν τους τομείς και προωθεί βελτιώσεις, όπου αυτό χρειάζεται, προκειμένου οι νόμοι να λύνουν προβλήματα και να δίνουν προοπτικές, όπως αυτές που συζητάμε σήμερα. Και γι’ αυτό τον λόγο, νομίζω ότι είναι μία πολύ θετική παρέμβαση, η οποία επιχειρείται με το παρόν σχέδιο νόμου.

Επέλεξα να κάνω μια συνοπτική γενική αναφορά στην πρώτη συζήτηση και στις επόμενες συνεδριάσεις θα κάνω ανάλυση κατ’ άρθρων, προκειμένου να συζητήσουμε περισσότερες λεπτομέρειες.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον κύριο Αμανατίδη.

Το λόγο έχει ο Εισηγητής της Μειοψηφίας κύριος Χαράλαμπος Μαμουλάκης.

Θα ήθελα να σας ενημερώσω για τους φορείς που θα καλέσουμε αύριο και είναι οι εξής. Η Τράπεζα της Ελλάδος, το Ταμείο Χρηματοπιστωτικής Σταθερότητας, η Ένωση Ελληνικών Τραπεζών, η Ένωση Εταιρειών Διαχείρισης Απαιτήσεων από δάνεια και πιστώσεις, το Επαγγελματικό Επιμελητήριο Αθηνών, το Οικονομικό Επιμελητήριο της Ελλάδας, η Ολομέλεια των Δικηγορικών Συλλόγων, η ΓΣΕΒΕΕ, ο ΟΔΔΗΧ, ο Φορέας παρακολούθησης ιδιωτικού χρέους για δάνεια και η Εθνική Ομοσπονδία Δανειοληπτών.

**ΤΡΥΦΩΝ ΑΛΕΞΙΑΔΗΣ:** Από τους φορείς των λογιστών δεν θα έχουμε εκπροσώπηση;

Το λέω αυτό, γιατί το πρώτο μέρος είναι καθαρά φορολογικό. Να μην καλέσουμε την ΠΟΦΕΕ;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα προσθέσουμε στους φορείς και την ΠΟΦΕΕ.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, επειδή το θέμα «του ΗΡΑΚΛΗ» αλλά κυρίως του Πτωχευτικού Κώδικα αφορά καταναλωτές και δανειολήπτες και επειδή, στον Πτωχευτικό είχαμε καλέσει την ΕΚΠΟΙΖΩ που είναι η μεγαλύτερη οργάνωση που ασχολείται με το κομμάτι αυτό εδώ και πάρα πολλά χρόνια, θεωρώ εκ των ουκ άνευ να είναι και η ΕΚΠΟΙΖΩ στους προτεινόμενους φορείς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κάποιον φορέα από αυτούς που φώναξα να μην καλέσουμε και να έρθει η ΕΚΠΟΙΖΩ, δεν έχω αντίρρηση.

Είμαστε ήδη στους 12 φορείς και δεν έχει προτείνει ακόμη ένα Κόμμα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, μιλάμε για την αναμόρφωση του Πτωχευτικού Κώδικα, που ξεκίνησε και καλούμε όλους τους φορείς του Χρηματοπιστωτικού Συστήματος και από την πλευρά των δανειοληπτών, καλούμε μόνο την Ομοσπονδία Δανειοληπτών.

Αν η Κυβέρνηση δεν θέλει να έρθουν οι δανειολήπτες….

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι δεν υπάρχει τέτοιο θέμα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Εγώ το καταλαβαίνω, αλλά δεν μπορώ να διανοηθώ συζήτηση που αφορά τον Πτωχευτικό και δεν έχει εκπροσώπους καταναλωτών δανειοληπτών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Κατρίνη, δεν εμπλέκεται στη διαδικασία η Κυβέρνηση. Εμείς συζητάμε, η Επιτροπή συζητά. Δεν είναι θέμα της Κυβέρνησης, ποιον θα καλέσουμε. Πρώτον.

Δεύτερον, τους φορείς των Τραπεζών, εσείς τους καλέσατε.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Εμείς κάναμε μια συνολική πρόταση, κύριε Πρόεδρε και είπαμε να είναι όλοι παρόντες.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι αλλά είναι αδύνατο, όπως ξέρετε και όπως έχουμε συζητήσει πολλές φορές, να κληθούν όλοι οι φορείς που προτείνονται από το κάθε Κόμμα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Το να είναι 11 ή 12 οι φορείς, κύριε Πρόεδρε, είναι θέμα; Για ένα φορέα παραπάνω;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι, είναι δέκα οι προτεινόμενοι φορείς και περιμένουμε ακόμη από ένα Κόμμα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Συνολικά πόσοι είναι οι φορείς; 12; Που καταλήγουμε;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μέχρι στιγμής έχουμε καλέσει 12 και περιμένουμε ακόμη και από μία παράταξη να μας προτείνει, οπότε θα αυξηθεί ο αριθμός. Νομίζω ότι είμαστε εντάξει.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Για ποιο λόγο να μην βάλουμε την ΕΚΠΟΙΖΩ;

Νομίζω ότι έχει συμβάλλει θετικά σε κάθε νομοθετική πρωτοβουλία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν έχω καμία αντίρρηση να έρθει και η ΕΚΠΟΙΖΩ. Δεν έχω καμία απολύτως αντίρρηση και να την καλέσουμε, αλλά είμαι της άποψης ότι πρέπει να τηρούμε τον Κανονισμό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, το πλήθος των φορέων δεν είναι μεγάλο για να αποτρέψει και αυτή την παρουσία, που πραγματικά έχει σημαντική σημασία, είναι οι δανειολήπτες και τους αφορά άμεσα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συμφωνώ, συμφωνώ, αλλά είμαστε ήδη 30% πάνω από τον προτεινόμενο αριθμό από τον Κανονισμό. Λοιπόν και η ΕΚΠΟΙΖΩ και κλείνουμε.

Το λόγο έχει ο κύριος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κυρίες και κύριοι συνάδελφοι, όπως γνωρίζετε το Δεκέμβριο του 2019 εισήλθε στο Ελληνικό Κοινοβούλιο με πρωτοβουλία της Κυβέρνησης το σχέδιο νόμου και εκείνη τη στιγμή έγινε νόμος του κράτους, στις 12/12/2019, με τίτλο, «Σχέδιο παροχής εγγυήσεων σε τιτλοποιήσεις πιστωτικών ιδρυμάτων», γνωστό σε πολλούς ως σχέδιο «ΗΡΑΚΛΗΣ».

Πριν προχωρήσω στην τοποθέτηση μου ως Εισηγητής για το συγκεκριμένο νομοσχέδιο που έρχεται σε συνέχεια της νομοθέτησης της Κυβέρνησης το Δεκέμβριο του 2019, επιτρέψτε μου να κάνω ένα σχολιασμό γύρω από τον τρόπο με τον οποίο επιχειρείται επανειλημμένα το τελευταίο διάστημα, θα έλεγα το πανδημικό διάστημα που έχει υπάρξει πανδημία στη χώρα μας και με ότι αυτό συνεπάγεται για το Ελληνικό Κοινοβούλιο και για τον τρόπο λειτουργίας του, επιχειρείται και δυστυχώς, το λέω αυτό μετά λύπης μου, παρατείνεται η επιτομή της κακής νομοθέτησης. Και γιατί το λέω αυτό;

Είχαμε τον κύριο Χατζηδάκη, «εξπέρ στο είδος», ο οποίος όπως ξέρουμε από το περιβαλλοντοκτόνο νομοσχέδιο, εισήγαγε μέσα σ’ αυτό το νομοσχέδιο ενωσιακές διατάξεις, προφανώς σε σωστή κατεύθυνση, για να δημιουργήσει αυτήν την αμφισημία και στο ευρύτερο κοινό, αλλά και στο Ελληνικό Κοινοβούλιο. Το ίδιο έκανε ξανά στο αντεργατικό νομοσχέδιο που εισήγαγε εσκεμμένα και επίπλαστες ειδικές διατάξεις ενωσιακές, προφανώς στη σωστή κατεύθυνση, ενώ ο πυρήνας του νομοσχεδίου έχει μια τελείως διαφορετική εικόνα και ουσία.

Το ίδιο, δυστυχώς, παρατηρούμε και σήμερα, μια παρένθεση επιπρόσθετα πάνω σε αυτό και οι τροπολογίες, βέβαια, στην ίδια ακριβώς λογική. Οι τροπολογίες σε όλα τα νομοσχέδια, όλους αυτούς τους 20 μήνες, τροπολογίες, οι οποίες σίγουρα συγχέουν, μάλλον εσκεμμένα, διότι υπάρχουν διατάξεις και εδάφια που είναι στη σωστή κατεύθυνση και θέλουμε να τα ψηφίσουμε, γιατί θέλουμε να είμαστε χρήσιμοι, αλλά την ίδια στιγμή τα ενσωματώνεται ως διά μαγείας και αντί να τα κατατμήσεται, όπως μπορείτε σε μία τροπολογία, για να φέρεται και αυτό που ουσιαστικά επιθυμείτε διακαώς.

Το ίδιο έχουμε και σήμερα. Και γιατί το λέω αυτό;

Διότι πραγματικά έχουμε φοροτεχνικές παρεμβάσεις φοροτεχνικού χαρακτήρα, με έντονο ενωσιακό χρώμα. Άλλωστε η Ευρωπαϊκή Επιτροπή έχει ζητήσει από τα κράτη-μέλη να προχωρήσουν σε τέτοιου είδους νομοθετήσεις, είναι το πρώτο σκέλος του νομοσχεδίου, αλλά την ίδια στιγμή φαίνεται ο πυρήνας του σημερινού προσχεδίου που είναι η συνέχεια του «ΗΡΑΚΛΗΣ».

Άρα, λοιπόν, εδώ έχουμε δύο διαφορετικά πράγματα. Ειρήσθω εν παρόδω να αναφέρω ότι μόλις χθες είχαμε νομοσχέδιο του Υπουργείου Οικονομικών που μπορούσαν κάλλιστα να ενσωματώσουν εκεί τις ενωσιακές Οδηγίες και διατάξεις και να συζητήσουμε επί της ουσίας, το σημαντικό και καίριο θέμα, διακριτά πλέον, που δεν είναι άλλο, από το σχέδιο «Ηρακλής 2», ως γνωστόν.

Ο «ΗΡΑΚΛΗΣ 1» αποτελούσε άλλωστε την υλοποίηση ενός σχεδιασμού ή καλύτερα ενός συμβιβασμού με τους θεσμούς που είχε κινήσει από την προηγούμενη κυβέρνηση για την αντιμετώπιση του μεγαλύτερου προβλήματος της ελληνικής οικονομίας, δηλαδή, των κόκκινων δανείων στα χαρτοφυλάκια των τραπεζών.

Η παροχή διευκολύνσεων προς τις τράπεζες και η παροχή κινήτρων ώστε να τιτλοποιούν σε πακέτα διαβαθμισμένων ως προς το ρίσκο τους δάνεια, θα μπορούσε εν δυνάμει να αποκλιμακώσει τα κόκκινα δάνεια και να οδηγήσει στην ανάκαμψη του Ελληνικού Τραπεζικού Συστήματος.

Τότε και τώρα, η διαφορά του σχεδίου του ΣΥΡΙΖΑ Προοδευτική Συμμαχία σε σχέση με αυτό της Νέας Δημοκρατίας, ήταν οι μέριμνες που εμείς εξαρχής καλούσαμε να ληφθούν για τους ευάλωτους δανειολήπτες και την αναγκαιότητα εξαίρεσης των ενυπόθηκων, με πρώτες και μοναδικές κατοικίες δανείων.

Η πολιτική αυτή, δύο χρόνια μετά, παρήγαγε τα δικά της αποτελέσματα. Σήμερα έχουν συρρικνωθεί τα κόκκινα δάνεια των τραπεζών από το 43%, που είχαμε στις αρχές του 2020, στο 27% στα τέλη Μαρτίου του 2021, τουλάχιστον, από τα στοιχεία που διαθέτουμε ή κατά 31 δισ. ευρώ. Ενώ με το σημερινό υπό ψήφιση νομοσχέδιο οι τράπεζες καλούνται να αποκλιμακώσουν έτι περαιτέρω τα μη εξυπηρετούμενα δάνεια, δηλαδή, τα δάνειά τους, θέτοντας φιλόδοξους στόχους απομείωσης.

Συγκεκριμένα, θα πρέπει στο τέλος του 2022, εξ ου και η φιλοδοξία του στόχου, ο δείκτης τους θα πρέπει να υποχωρήσει σε μονοψήφιο ποσοστό και να συγκλίνει με τον ευρωπαϊκό μέσο όρο, ο οποίος, όπως γνωρίζετε, κυμαίνεται περίπου στο 3%.

Όλα αυτά εφαρμόστηκαν μέσα στην ευαίσθητη οικονομική συγκυρία της πανδημίας, που θα ήταν απολύτως εύλογο θα περίμενε κανείς, ότι η Κυβέρνηση θα ανταποκρινόταν στις έντονες πιέσεις επέκτασης της προστασίας της πρώτης κατοικίας. Πιέσεις που ασκήθηκαν και από την κοινωνία, αλλά και από την Αξιωματική Αντιπολίτευση και θα έλεγα από το σύνολο της Αντιπολίτευσης στο Ελληνικό Κοινοβούλιο.

Πώς απάντησε, όμως, η Κυβέρνηση στην κοινωνική πίεση και στις απειλές προς την κοινωνική συνοχή;

Ψήφισε πρόσφατα τον νέο Πτωχευτικό Νόμο, εφηύρε η νομική κατηγορία της πτώχευσης φυσικών προσώπων και ψήφισε το απολύτως υποκριτικό πλαίσιο της υποτιθέμενης δεύτερης ευκαιρίας, το οποίο σήμερα τροποποιείται.

Ο σημερινός νόμος στην πραγματικότητα κάνει τρία πράγματα, όπως ανέφερα και εκ προοιμίου. Πρώτον, ενσωματώνει ευρωπαϊκές οδηγίες αναφορικά με τους κανόνες του φόρου προστιθέμενης αξίας στο ηλεκτρονικό εμπόριο, στον βαθμό που το μέρος αυτό ενσωματώνει μια Οδηγία σημαντική, με περιορισμένα, όμως, περιθώρια παρέμβασης του εθνικού νομοθέτη.

Θα μου επιτρέψετε, να μην εστιάσω περαιτέρω την τοποθέτησή μου γύρω από αυτό, άλλωστε στη συζήτηση κατ’ άρθρον θα μας δοθεί η δυνατότητα να αξιολογήσουμε, να κριτικάρουμε - αν θέλετε - και να αιτιολογήσουμε κάποιες από τις απόψεις όσον αφορά αυτά τα πρώτα άρθρα γύρω από ενωσιακό δίκαιο.

Ο δεύτερος και κυριότερος πυρήνας, που εκεί εδράζεται και η φιλοσοφία του συγκεκριμένου νομοσχεδίου. Ουσιαστικά το τροποποιεί το σχέδιο «ΗΡΑΚΛΗΣ», επιμηκύνοντας επί της ουσίας το χρονικό πλαίσιο εντός του οποίου servicers να αρχίσουν να εισπράττουν τις απαιτήσεις τους αυξάνοντας κατά 12 δις τις εγγυήσεις που παρέχει το Ελληνικό Δημόσιο και τροποποιώντας την περίμετρο των δυνητικών assets που θα μπορούν να ενταχθούν στα πακέτα τιτλοποιήσεων, όπως οι περιπτώσεις των χρονομισθώσεων.

Τρίτον, τροποποιεί τις ρυθμίσεις του νέου Πτωχευτικού Δικαίου και της υποτιθέμενης δεύτερης ευκαιρίας, πριν ακόμα εφαρμοστεί μέσα από υποχωρήσεις της κυβέρνησης προς τις τράπεζες. Μάλιστα, σε αυτό το ζήτημα, επιτρέψτε μου, λίγο έναν σχολιασμό γύρω από τα ζητήματα και τα τεκταινόμενα στον χρηματοπιστωτικό χώρο, στον τραπεζικό τομέα με κορωνίδα, με πραγματικά κολοφώνα στον δημόσιο διάλογο αυτά που συνέβησαν με την αύξηση μετοχικού κεφαλαίου της Τράπεζας Πειραιώς, μέσα σε μια δύσκολη πανδημική συγκυρία για τη χώρα. Όπως βλέπουμε συντελέστηκαν αιφνίδιες αλλαγές, προφανώς προς ζημία του ελληνικού δημοσίου με ό,τι αυτό σημαίνει. Εδώ στο Ελληνικό Κοινοβούλιο θα έπρεπε να συζητήσουμε ουσιαστικά επί της ουσίας και τα ζητήματα αυτά. Διότι, το κράτος, το ελληνικό δημόσιο έχει μία διακριτή παρουσία, είχε μια ακόμα πιο ισχυρή παρουσία αυτή θα απομειώθει και πρέπει να γνωρίζουμε τους λόγους, τις αιτίες που οδήγησαν σε αυτή την αντίσταση.

Γιατί αναγκάζεται σήμερα κυβέρνηση να τροποποιήσει τον «ΗΡΑΚΛΗ» και τον νέο πτωχευτικό;

Πρώτον, γιατί η πανδημία αντικειμενικά ανέτρεψε την εικόνα των προοπτικών ανάκαμψης της ελληνικής οικονομίας. Νομίζω ότι δεν διαφωνεί κανείς πάνω σε αυτό.

Δεύτερον, γιατί η Κυβέρνηση και παρά την ειδική κοινωνική συνθήκη της πανδημίας έχει δεσμευτεί ότι τώρα, αυτόν το μήνα, τον Ιούλη του 2021, αίρετε η προστασία της πρώτης και μοναδικής κατοικίας.

Τρίτον, επειδή η εξέλιξη της αποκλιμάκωσης των κόκκινων δανείων στο χαρτοφυλάκιο των τραπεζών δεν έχει μόνο ποσοτικά, αλλά και ποιοτικά χαρακτηριστικά. Οι μέχρι σήμερα διαφοροποιήσεις και ρυθμίσεις αφορούσαν τα προνομιακά καλά δάνεια.

Ποια καλά δάνεια;

Εννοούν τα εταιρικά, με καλές υποθήκες, seniors, καλές προοπτικές απόσβεσης τους και από τους υποψηφίους servicers σε περιπτώσεις αγοράς τιτλοποιημένων απαιτήσεων.

Σε αυτό το σημείο και γιατί ζητήσαμε, μάλιστα, και την παρουσία του ΟΔΔΗΧ αύριο στους φορείς, διότι θέλουμε να γνωρίζουμε ακριβώς τι συνέβη με ένα εγχείρημα της τράπεζας EUROM, με το γνωστό Πρόγραμμα Cairo 1, 2 και 3, το οποίο, όμως δυστυχώς ενεκρίθη μετά την είσοδο της χώρας στην πανδημική κρίση. Και αυτό είναι απορίας άξιον. Νομίζω ότι θα τεθούν ερωτήματα και τοποθετούμε εκ προοιμίου για αυτό το ζήτημα. Φαντάζομαι ότι αύριο θα έχουμε την ευκαιρία με τα στελέχη του ΟΔΔΗΧ, να μας δικαιολογήσουν, να μας αιτιολογήσουν τον τρόπο με τον οποίο ενέκριναν κάτι τέτοιο, όταν ήδη η χώρα έχει εισέλθει στην πανδημία.

Ο δρόμος από εδώ που βρισκόμαστε σήμερα μέχρι τα μονοψήφια νούμερα μη εξυπηρετούμενων δανείων, θυμίζω 3% ο ευρωπαϊκός μέσος όρος, περνάει μέσα από τη διακεκαυμένη ζώνη των στεγαστικών δανείων και των ενυπόθηκων δανείων της πρώτης και μοναδικής κατοικίας.

Η Κυβέρνηση, όπως είναι φυσικό, όλο το προηγούμενο διάστημα δεχόταν πιέσεις από τους δανειολήπτες και από την Αντιπολίτευση, ώστε να αναστείλει και, μάλιστα, το θεωρήσαμε και το θεωρούν μια κόκκινη γραμμή, την άρση της πρώτης κατοικίας. Στους δανειολήπτες ο κύριος Ζαββός στάθηκε άτεγκτος. Η ίδια η Κυβέρνηση, ωστόσο στάθηκε λιγότερο άτεγκτη, όταν servicers με τους οποίους διατηρεί μια προνομιακή σχέση εξέφρασαν τον ίδιο ακριβώς προβληματισμό.

Τι προβληματισμό ουσιαστικά;

Ότι μέσα σε αυτήν την κρίσιμη συγκυρία είναι εξαιρετικό ίσως να επιτύχουν τους στόχους τους. Σε αυτό επιτρέψουμε να σχόλιο. Η ελληνική πολιτεία από το σχέδιο «ΗΡΑΚΛΗΣ Ι», προχώρησε και εγγυήθηκε για να βοηθήσει, να εξυπηρετήσει, να αποφορτίσει τον χρηματοπιστωτικό τομέα από συγκεκριμένες συνθήκες. Εγγυήθηκε ένα ποσό της τάξης των 12 δισ. ευρώ με δυνατότητα επεκτάσεως, το οποίο, το είχαμε συζητήσει τότε με τις γνωστές υπουργικές αποφάσεις. Ένα μοναδικό διακριτό ερώτημα που τίθεται επί τάπητος και το οποίο απασχολεί την ελληνική κοινωνία είναι το εξής: Τι κερδίζει η πολιτεία;

Εγγυάται μεγάλα πόσα που φλερτάρουν με ύψους ποσόν του πρώτου ή δεύτερου μνημονίου και όμως η ωφέλεια παραμένει άγνωστη λέξη. Δεν γνωρίζουμε τι κερδίζει επιτέλους το κράτος, διότι οι εγγυήσεις και ειδικά εμφιλοχωρεί πάντοτε κινδύνους καταπτώσεων. Καταλαβαίνετε ότι δεν μπορεί να μην έχει ένα σημαντικό όφελος. Αυτό είναι το ερώτημα που το θέτω συγκεκριμένα. Θα πω μόνο ένα παράδειγμα τι συμβαίνει στην υπόλοιπη Ευρώπη

Σκωτία. H τράπεζα της Σκωτίας, η Bank of Scotland, προχωράει σε κινήσεις τέτοιου χαρακτήρα, αλλά δίδει ως βασική ρήτρα σε αυτήν την προσπάθεια ενίσχυσης των τραπεζών είναι ότι τις υποχρεώνει να χρηματοδοτήσουν τις μικρομεσαίες επιχειρήσεις στην πράξη, όχι στα λόγια.

Αρά, ουσιαστικά βάζει μια διαλυτική αίρεση σε αυτή τη διαδικασία και σου λέει «θα ενισχυθείς από την πολιτεία, θα εγγυηθεί το κράτος, αλλά και εσύ οφείλεις ως τράπεζα, οφείλεις ως χρηματοπιστωτικό ίδρυμα να ενισχύσεις τις μικρομεσαίες επιχειρήσεις και όχι αυτά τα περίφημα bankable, τα πολύ σκληρά και αυστηρά τραπεζικά κριτήρια, τα οποία υπάρχουν.

Άρα, λοιπόν, η Κυβέρνηση φαίνεται ότι δεν δείχνει την ίδια σκληρή στάση, όπως έχει στους δανειολήπτες για τους servicers. Δηλαδή, ότι μέσω πανδημίας είναι αδύνατον να επανεκκινήσεις το σχέδιο μεταφοράς της πίεσης προς τους ευάλωτους δανειολήπτες και για αυτό χρειάζεται περισσότερο χρόνο μέχρι τη στιγμή που η πολιτεία θα αρχίσει να αξιολογεί τις επιδόσεις τους στην ανάκτηση των απαιτήσεων.

Κοινώς, η Κυβέρνηση, οι servicers και οι τράπεζες σήμερα διαπιστώνουν ότι η ιδέα, ότι η στεγαστική πίστη μπορεί να αντιμετωπιστεί με τα ίδια εργαλεία, με τα οποία αντιμετωπιζόταν τα εταιρικά δάνεια. Αυτή η ιδέα, πλέον, είναι ξεκάθαρο ότι είναι παράλογη, αλλά αντί να προωθήσετε σήμερα ένα νέο εργαλείο για τη διαχείριση των στεγαστικών, των ενυπόθηκων με πρώτη κατοικία και των επαγγελματικών δανείων με ενυπόθηκη πρώτη κατοικία, επιλέγεται σήμερα απλώς να κλοτσήσετε το τενεκεδάκια παρακάτω.

Σε αυτή τη συγκυρία παρουσιάζουν ενδιαφέρον οι τοποθετήσεις, οι θέσεις του Διοικητή της Τράπεζας της Ελλάδος. Ο κ. Στουρνάρας, λοιπόν, ο οποίος σε πλήρη συμπαιγνία με τους θεσμούς το 2015, αρνούνταν πεισματικά τις λύσεις της Bad Bank. Σήμερα, διατυμπανίζει σε όλους τους τόνους ότι το σχέδιο «ΗΡΑΚΛΗΣ» ενέχει υπερβολικά μεγάλο δημοσιονομικό ρίσκο για το ελληνικό δημόσιο. Άρα, καλύτερα κατά τον Διοικητή της Τράπεζας της Ελλάδος, να πληρώσει εμπροσθοβαρώς το Ελληνικό Δημόσιο μέρος του δημοσιονομικού ρίσκου, παρά να κληθεί να πληρώσει αργότερα πολλά περισσότερα.

Τι λέει, δηλαδή, ο Στουρνάρας;

Ότι εταιρείες διαχείρισης δεν θα μπορέσουν να εισπράξουν αυτά τα χρήματα με αρκούντως αντικοινωνικό τρόπο και για αυτό οι εγγυήσεις θα καταπέσουν επιβαρύνοντας έτσι τα δημόσια οικονομικά. Για το λόγο αυτό, ο κ. Στουρνάρας σήμερα επιχειρηματολογεί υπέρ της δημιουργίας μιας Bad Bank για τη στεγαστική πίστη.

Καλωσορίζουμε τον κ. Στουρνάρα στο μέτωπο της λογικής και σας καλούμε και εμείς με τη σειρά μας να ξεκινήσετε διαδικασίες για τη δημιουργία ενός οχήματος ειδικού σκοπού που θα διαχειριστεί το ζήτημα των στεγαστικών δανείων, μέσα από ένα πλαίσιο ειδικών κοινωνικών κριτηρίων για τη διαχείρισή τους με μέριμνες για τους ευάλωτους δανειολήπτες.

Σήμερα, θα έπρεπε να μας έχει καλέσει η Κυβέρνηση εδώ στη Βουλή, για να κάνουμε μια κοινωνική και πολιτική συμφωνία για το ευαίσθητο κοινωνικό ζήτημα της στεγαστικής πίστης σε αυτήν την πραγματικότητα, σε εμάς, στην κοινωνία, στους ευάλωτους δανειολήπτες, εσείς απαντάτε στον κ. Στουρνάρα, «όχι, Γιάννη μου, δώσε λίγο χρόνο στα παιδιά» και εννοώ στους servicers «θα την κάνουν τη δουλειά, ξέρουν αυτοί από εξώσεις, από δικαστήρια μην ανησυχείς».

Κυρίες και κύριοι της κυβέρνησης, αυτό που αμφισβητείται σήμερα, μέσα από την ιδεοληπτική και μεροληπτική, υπέρ των απαιτήσεων των τραπεζών, πολιτική σας, είναι το δικαίωμα των Ελλήνων και των Ελληνίδων στη στέγη. Αυτό το δικαίωμα, εμείς, το ΣΥ.ΡΙΖ.Α. - Προοδευτική Συμμαχία, σκοπεύουμε να το υπερασπιστούμε μέχρι τέλους.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Σας ευχαριστούμε πολύ κι εμείς.

Το λόγο έχει ο Ειδικός Αγορητής του Κινήματος Αλλαγής, κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα αποφύγω τον πειρασμό, με αφορμή τη σημερινή επέτειο δύο ετών από την εκλογική νίκη της Νέας Δημοκρατίας, να πω ότι δύο χρόνια πριν οι Έλληνες πολίτες έδωσαν ισχυρή εντολή στον Κυριάκο Μητσοτάκη για αλλαγές, για τόνωση της οικονομίας και της ανάπτυξης, μετά τη φορολογική επιδρομή του ΣΥ.ΡΙΖ.Α. που διέλυσε κυριολεκτικά τη μεσαία τάξη.

Ας δούμε, λοιπόν, δύο χρόνια μετά τον απολογισμό, ο οποίος είναι καταιγιστικός.

Το ιδιωτικό χρέος υπερβαίνει τα 250 δις ευρώ χωρίς σε αυτό να συμπεριλαμβάνουμε τις, αγνώστου ύψους, οφειλές μεταξύ ιδιωτών, 1.850.000 φορολογούμενοι, σύμφωνα με τα τελευταία στοιχεία της ΑΑΔΕ, βρίσκονται υπό μέτρα αναγκαστικής είσπραξης με τα ληξιπρόθεσμα μόνο του πρώτου τριμήνου του 2021 να ξεπερνούν τα 2,16 δις ευρώ, δεν υφίσταται προστασία πρώτης κατοικίας για πρώτη φορά στη χώρα μετά το 2010, ενώ από την 1η Ιουνίου ξεκίνησαν τα μέτρα αναγκαστικής εκτέλεσης που οδηγούν σε κατασχέσεις και, σύντομα, σε πλειστηριασμούς, με βάση τον νέο Πτωχευτικό Κώδικα που η κυβέρνηση εύσχημα χαρακτήρισε δεύτερη ευκαιρία. Οι μικρομεσαίες επιχειρήσεις είναι και παραμένουν ακόμα και σήμερα αποκλεισμένες από τη ρευστότητα, αλλά την ίδια στιγμή, αντιμέτωπες με συσσωρευμένα προβλήματα που απειλούν τη βιωσιμότητα τους και, μάλιστα, με δεδομένη την βούληση, την πρόθεση της κυβέρνησης να μην προχωρήσει σε επιπλέον μέτρα στήριξης, τουλάχιστον όπως αποτυπώθηκε στο μεσοπρόθεσμο πρόγραμμα. Οι ανισότητες διευρύνθηκαν, ενώ και η στόχευση της κυβέρνησης για το Ταμείο Ανάκαμψης αφορά σχεδόν αποκλειστικά τις μεγάλες επιχειρήσεις, οι οποίες, σύμφωνα με τον σχεδιασμό, θα εξαγοράσουν τις μικρότερες δίνοντας, μάλιστα, και κίνητρα σε όσους τουλάχιστον δεν πτωχεύσουν μέχρι τότε.

Για όλα αυτά που ανέφερα, αλλά και για πολλά ακόμα, η κυβέρνηση θεωρεί ότι μπορεί να κρύβεται με ευκολία πίσω από την πανδημία, τις οικονομικές συνέπειες της οποίας δεν έχουμε δει ακόμη μέχρι και σήμερα, αλλά είναι σαφές ότι θα φανούν αρχής γενομένης του φθινοπώρου. Η πανδημία είναι, προφανώς, μια κατάσταση που τραυμάτισε σοβαρά την ελληνική οικονομία και κανείς δεν ξέρει πόσο ακόμα θα την τραυματίζει, παρά τις βιαστικές και άστοχες δηλώσεις στελεχών της κυβέρνησης ότι δεν θα ληφθούν νέα μέτρα, είτε υγειονομικά, είτε μέτρα στήριξης για την οικονομία. Μπορεί, λοιπόν, η πανδημία να είναι μια αντικειμενική και δύσκολη κατάσταση, αλλά η κυβέρνηση δεν μπορεί να κρύψει τις πολιτικές επιλογές της, οι οποίες στράφηκαν και στρέφονται εναντίον των μικρών και αδύναμων, οι οποίοι, κατά συνθήκη, φέρουν και τα περισσότερα τραύματα από τη δεκαετή κρίση και αποδείχθηκαν πιο ευάλωτοι και στην πανδημία που δεν έχει τέλος μέχρι και σήμερα.

Η κυβέρνηση πανηγυρίζει, το λέει συνεχώς σε όλους τους τόνους και όλα τα στελέχη του επιτελείου, ότι μείωσε τα κόκκινα δάνεια στους ισολογισμούς των τραπεζών και μόνο, αλλά την ίδια στιγμή, η κυβέρνηση δεν αισθάνεται την ανάγκη να απολογηθεί, γιατί οι βελτιωμένοι ισολογισμοί των τραπεζών, που δανείζονται οι τράπεζες με αρνητικό επιτόκιο και έχουν ευνοηθεί από τη μείωση των κόκκινων δανείων, γιατί όλες αυτές οι επιλογές δεν οδηγούν σε αυξημένη ρευστότητα στην πραγματική οικονομία, με τις συνέπειες να είναι ορατές.

Η κυβέρνηση πανηγυρίζει ότι εφάρμοσε προγράμματα επιδότησης δανείων που αντικατέστησαν, σύμφωνα με την άποψή της, επιτυχώς την προστασία πρώτης κατοικίας, αφού όλοι θα ρύθμιζαν τα δάνεια και θα ήταν εκ του περισσού οποιοδήποτε νομικό πλαίσιο προστασίας, αλλά δεν αισθάνεται την ανάγκη να απολογηθεί και να κάνει την αυτοκριτική της γιατί τα προγράμματα αυτά πρώτον, δεν συνέβαλαν στο να ρυθμιστούν κόκκινα δάνεια με αποτέλεσμα σήμερα η πρώτη κατοικία να απειλείται όσο ποτέ με κατάσχεση και πλειστηριασμό και δεύτερον, γιατί τα προγράμματα αυτά δεν κάλυψαν την περίμετρο των δικαιούχων που προσδοκούσε Υπουργείο Οικονομικών. Θα σας θυμίσω το πρόγραμμα «Γέφυρα 2» που, όταν το ψηφίζαμε στη Βουλή, η ηγεσία του Υπουργείου Οικονομικών μιλούσε για περίμετρο 120.000 – 150.000 επαγγελματιών, έκαναν αίτηση, δεν ξέρω εάν έχουν εγκριθεί, 41.000 επαγγελματίες, όσον αφορά δε το πρόγραμμα «Γέφυρα 1» για την ενίσχυση των νοικοκυριών, από τα 518 εκατ. αρχικού προϋπολογισμού είναι ζήτημα εάν θα απορροφηθούν τα μισά. Γιατί αυτό; Μήπως οι Έλληνες πολίτες και επιχειρηματίες δεν ήθελαν επιδότηση στις δόσεις τους; Προφανώς όχι, αλλά το Υπουργείο Οικονομικών σχεδίασε αυτά τα προγράμματα στα μέτρα των τραπεζών και όχι των δανειοληπτών, γι’ αυτό ακριβώς και δεν έτυχαν ανάλογης συμμετοχής.

Η κυβέρνηση πανηγύριζε ότι εισήγαγε στην έννομη τάξη ένα σύγχρονο θεσμικό πλαίσιο που θα έδινε λύση στο θέμα της υπερχρέωσης προς όφελος και των επιχειρήσεων και των νοικοκυριών, αλλά τα, ως σήμερα, δεδομένα τη διαψεύδουν οικτρά. Μιλάμε για ένα θεσμικό πλαίσιο που αναθεωρείται και πάλι σήμερα με 66 τροποποιήσεις, συμπληρώσεις και καταργήσεις διατάξεων, με τους εγγυητές να παραμένουν δεμένοι χειροπόδαρα ακόμα και όταν απαλλαγούν οι οφειλέτες, ενώ άγνωστος παραμένει ο αριθμός των Υπουργικών Αποφάσεων που εκκρεμούν και το λέω γιατί, όταν συζητούσαμε το νομοσχέδιο αυτό στα μέσα Οκτωβρίου του 2020, υπήρχε η διαβεβαίωση ότι όλες οι Υπουργικές Αποφάσεις για να ολοκληρωθεί ο νόμος θα είναι έτοιμες μέχρι τα τέλη Δεκεμβρίου του 2020.

Ο φορέας επανάκτησης ακινήτων που θα έδινε το δικαίωμα έστω στους ιδιοκτήτες να μείνουν στο σπίτι τους ως ενοικιαστές δεν έχει συσταθεί, ενώ είναι άγνωστο εάν και πότε θα ξεκινήσει τη λειτουργία του, με ό,τι αυτό συνεπάγεται για χιλιάδες αδύναμους δανειολήπτες.

Ο εξωδικαστικός μηχανισμός που έχει τεθεί σε εφαρμογή ακολουθεί ακριβώς την ίδια φιλοσοφία του αποτυχημένου εξωδικαστικού του ΣΥ.ΡΙΖ.Α., με δεκάδες πιστωτές - ο αριθμός τους, κύριε Υπουργέ, αγγίζει τους 80 - να πρέπει να εμπλακούν στη διαδικασία της πλατφόρμας και να συναινέσουν, ενώ τα μέχρι σήμερα στοιχεία δεν προσφέρονται για πανηγυρισμούς. Tουλάχιστον με τα διαθέσιμα στοιχεία που έχουμε από τις πηγές του Υπουργείου Οικονομικών και όχι αυτά που είναι στο site, 23.500 έχουν μπει σήμερα στην πλατφόρμα όταν, όπως είπα και πριν, 1.850.000 φορολογούμενοι είναι υπό μέτρα αναγκαστικής είσπραξης και πάνω από ένα 1 εκατ. ευρώ είναι τα μη εξυπηρετούμενα δάνεια, το 60% δε όσων έχουν μπει έχουν προχωρήσει την αίτηση και στα επόμενα βήματα, χωρίς όμως να έχει ολοκληρωθεί η διαδικασία, ενώ ακόμα δεν έχουμε δει αριθμό ρυθμίσεων ώστε να έχουμε καθαρή και πλήρη εικόνα. Σας θυμίζει κάτι αυτό; Εμένα μου θυμίζει τα στοιχεία της πλατφόρμας της προηγούμενης κυβέρνησης με χιλιάδες αιτήσεις που απέδωσαν όλες και όλες 2.500 ρυθμίσεις σε τριάμισι χρόνια λειτουργίας. Αυτή είναι η πραγματικότητα και η αποτελεσματικότητα της πλατφόρμας του εξωδικαστικού μηχανισμού.

Η κυβέρνηση επικοινωνιακά μιλάει για 240 δόσεις στην εφορία, για 420 δόσεις για χρέη σε τράπεζες και servicers, αλλά φοβάμαι ότι αδυνατεί να πείσει, όχι εμάς αλλά και το μέσο δανειολήπτη, ότι τα Funds θα κάνουν ρυθμίσεις για 35 χρόνια και δε θα στοχεύσουν σε μια γρήγορη απόσβεση μέσα στα επόμενα 7 - 10 χρόνια μέσα από ρευστοποιήσεις και πωλήσεις. Εξάλλου, δεν το λέμε εμείς, επικεφαλής εταιρείας διαχείρισης απαιτήσεων είπε και προέβλεψε ότι την επόμενη πενταετία στην Ελλάδα θα γίνουν 250.000 πλειστηριασμοί ακινήτων. Μένει, λοιπόν, να αποδειχθεί ποια είναι και η φιλοσοφία αυτής της πλατφόρμας και των servicers και την ίδια στιγμή που η κυβέρνηση μιλάει για αλματώδη ανάπτυξη τα επόμενα χρόνια και έκρηξη επενδύσεων, υποστηρίζει, σήμερα που μιλάμε, ότι αυτή η πορεία προς την ανάπτυξη συνοδεύεται από χιλιάδες ρυθμίσεις δανείων. Την ίδια αισιοδοξία συμμερίζονται και οι εταιρείες διαχείρισης απαιτήσεων που μόλις προχτές μίλησαν για πρασίνισμα 63 δις κόκκινων δανείων, ήτοι το 70% των κόκκινων δανείων. Βέβαια, τόσο η κυβέρνηση όσο και οι εταιρείες διαχείρισης απαιτήσεων αποφεύγουν να αναφέρουν ότι 6 στις 10 βραχυχρόνιες ρυθμίσεις, σύμφωνα με τα στοιχεία της Τράπεζας της Ελλάδος, ξανακοκκινίζουν πολύ σύντομα, εντός τριμήνου, ενώ και ο αριθμός των νέων μη εξυπηρετούμενων δανείων είναι ακόμα ασαφής και θα φανεί προφανώς τώρα που θα ξεπαγώσουν οι πάσης φύσεως αναστολές υποχρεώσεων.

Μιλάμε συνολικά για μη εξυπηρετούμενα δάνεια που αγγίζουν τα 100 δις, από τα οποία τα μισά περίπου τα 47,3 δις βρίσκονται ακόμα στους ισολογισμούς τραπεζών και σύμφωνα με την τελευταία πολύ πρόσφατη έκθεση της Τράπεζας της Ελλάδος το 50% των μη εξυπηρετούμενων δανείων που είναι στους ισολογισμούς τραπεζών έχουν ήδη καταγγελθεί.

Η επανεμφάνιση της πανδημίας και η άρση των μέτρων στήριξης θα επιδεινώσουν την υφιστάμενη οικονομική κατάσταση, δεν νομίζω ότι «κομίζω γλαύκας εις Αθήνας», και θα οδηγήσει σε νέα μη εξυπηρετούμενα δάνεια. Αυτό σημαίνει ότι οι τράπεζες θα πρέπει να επανεξετάσουν την επάρκεια των προβλέψεων τους για τη δυνατότητα, για την ικανότητα αποπληρωμής των δανείων από τους οφειλέτες που επλήγησαν ή συνεχίζουν ή θα πληγούν από την πανδημία.

Και εδώ έρχεται η ώρα της αξιολόγησης για το μοντέλο τιτλοποιήσεων του «ΗΡΑΚΛΗ», το οποίο η Κυβέρνηση με το παρόν νομοσχέδιο επεκτείνει για 18 μήνες, ιδίως σε σχέση με την εναλλακτική πρόταση που έχει κατατεθεί από την Τράπεζα της Ελλάδος, η οποία στοχεύει στην ταυτόχρονη αντιμετώπιση του προβλήματος των μη εξυπηρετούμενων δανείων και του υψηλού ποσοστού της αναβαλλόμενης φορολογικής απαίτησης στα εποπτικά κεφάλαια των τραπεζών.

Καταρχάς, θα σημειώσω ότι με εξαίρεση τη δήλωση του Υφυπουργού παρά τω Πρωθυπουργώ, κ. Σκέρτσου, ότι η πρόταση της Τράπεζας της Ελλάδος είναι πιο ακριβή από τη λύση του «ΗΡΑΚΛΗ», και γι’ αυτό όπως δήλωσε ο κ. Σκέρτσος απορρίφθηκε, μέχρι σήμερα δεν έχουμε δει κάποια σχετική μελέτη ή ανάλυση κόστους - οφέλους από μεριά του ελληνικού δημοσίου, του τραπεζικού συστήματος για ένα τόσο σημαντικό θέμα και για μία επιλογή, το ενδεχόμενο κόστος ή και όφελος της οποίας, θα αφορά τις μελλοντικές γενεές.

Δεύτερον, δεν είναι ξεκάθαρο για ποιον ακριβώς είναι φθηνότερη η λύση του «ΗΡΑΚΛΗ». Είναι φθηνότερη για τον φορολογούμενο ή είναι φθηνότερη για τις τράπεζες; Γιατί, στην περίπτωση της άλλης πρότασης από την Τράπεζα της Ελλάδος, το ελληνικό δημόσιο πέραν της προμήθειας για την εγγύηση θα ελάμβανε, σύμφωνα τουλάχιστον με τα προτεινόμενα από την Τράπεζα της Ελλάδος, σημαντικά έσοδα από συμπληρωματική φορολογία και θα συμμετείχε και σε ενδεχόμενα κέρδη από καλύτερη του αναμενομένου πορεία εισπράξεων. Στην περίπτωση του «ΗΡΑΚΛΗ» μέχρι σήμερα και όπως επεκτείνεται οι τράπεζες κλειδώνουν τη ζημιά τους και το όποιο πρόσθετο ρίσκο μεταφέρεται στο ελληνικό δημόσιο.

Τρίτον, με τον «ΗΡΑΚΛΗ» όχι μόνο δεν επιλύεται, αλλά επιδεινώνεται το υψηλό ποσοστό της αναβαλλόμενης φορολογικής απαίτησης στα κεφάλαια των τραπεζών, ενώ ταυτόχρονα επιδεινώνεται το περίφημο bank sovereign nexus, η διασύνδεση κράτους και τραπεζών που τόσο στοίχισε στη χώρα κατά την περασμένη δεκαετία.

Έχουμε, λοιπόν, στην περίπτωση του μοντέλου τιτλοποιήσεων που ισχύει σήμερα και προτείνεται η επέκτασή του, το ελληνικό δημόσιο να εγγυάται ανώτερης διαβάθμισης τίτλους από τιτλοποιήσεις μη εξυπηρετούμενων δανείων 12 συν 12 δις ευρώ περίπου έναντι μιας προμήθειας και φυσικά με τη διασφάλιση ότι οι τίτλοι αυτοί έχουν λάβει πιστοληπτική διαβάθμιση. Εντούτοις, πρακτικά η διαβάθμιση αυτή αφορά τίτλους μη επενδυτικής βαθμίδας, οπότε θεωρητικά ανάλογη είναι και η πιθανότητα να εκπέσει και η εγγύηση του ελληνικού δημοσίου, ενώ η ως σήμερα πορεία τιτλοποιήσεων, που έχουν λάβει την εγγύηση του ελληνικού δημοσίου υπολείπεται σημαντικά των αρχικών πλάνων, προφανώς και η πανδημία έχει παίξει ένα σημαντικό ρόλο. Όμως, ο κίνδυνος να βάλει ο φορολογούμενος το χέρι στην τσέπη σύντομα αυξάνεται, ακόμα και αν εσείς, κύριε Υφυπουργέ, χαρακτηρίζετε ως ελάχιστα πιθανό σενάριο το ενδεχόμενο κατάπτωσης της κρατικής εγγύησης με τον κίνδυνο να έχει ήδη τιμολογηθεί στην προμήθεια που καταβάλουν τα πιστωτικά ιδρύματα στο δημόσιο.

Σύμφωνα με αυτό που φέρνετε προς ψήφιση από τη μία οι τράπεζες όταν υποβάλλουν τις αιτήσεις για ένταξη στον «ΗΡΑΚΛΗ» ισχυρίζονται ότι έχουν λάβει υπόψιν και έχουν προνοήσει για τις επιπτώσεις από την πανδημία και ότι το ελληνικό δημόσιο δεν αναλαμβάνει κάποιον πρόσθετο κίνδυνο. Από την άλλη, όμως, έρχεται το δημόσιο να δώσει παράταση έξι μηνών για την έναρξη αξιολόγησης της επίδοσης των servicers, σε σχέση με το επιχειρηματικό πλάνο που έχει κατατεθεί, που συνοδεύει κάθε έκδοση, ενώ ήδη έχει δώσει παράταση άλλους 12 μήνες επί της αρχικής περιόδου των 12 μηνών. Αυτό, νομίζω ότι είναι αντιφατικό. Δεν μπορεί να ισχύουν και τα δύο. Είτε το ελληνικό δημόσιο έχει αναλάβει πρόσθετο κίνδυνο ή δεν χρειάζεται παράταση.

Τέλος σημαντικό έλλειμμα αποτελεί, αν δεν υπάρχει μέριμνα για υψηλότερο ελάχιστο rating επί των ανώτερων τίτλων που εγγυάται το ελληνικό δημόσιο, σε περίπτωση αναβάθμισης από τους οίκους πιστοληπτικής αξιολόγησης και αυτό νομίζω ότι είναι ένα σημαντικό πρόβλημα.

Κυρίες και κύριοι συνάδελφοι, όσες τροποποιήσεις και αν φέρει η Κυβέρνηση στον Πτωχευτικό Κώδικα δεν θα αλλάξει η βασική φιλοσοφία του, φιλοσοφία που οδηγεί νομοτελειακά σε κλείσιμο χιλιάδων επιχειρήσεων, μικρών και ατομικών, μεταφορά ιδιοκτησίας και επιχειρήσεων σε ξένα χέρια και απώλεια χιλιάδων θέσεων εργασίας, παρά τις διαβεβαιώσεις κυβερνητικών κύκλων, ότι με τα προγράμματα κατάρτισης του Ταμείου Ανάκαμψης όλοι θα βρουν και πάλι δουλειά.

Όσες παρατάσεις κι αν δώσετε στο μοντέλο των τιτλοποιήσεων δεν θα αποτρέψετε τον κίνδυνο για την κεφαλαιακή επάρκεια των τραπεζών και την καταβολή εγγυήσεων από τους Έλληνες φορολογούμενους, ούτε, βεβαίως, και αυτό είναι το σημαντικό, θα μειώσετε τα κόκκινα δάνεια στους ισολογισμούς των ελληνικών νοικοκυριών και επιχειρήσεων, τους οποίους έχετε παραδώσει στην πλατφόρμα του εξωδικαστικού συμβιβασμού, η οποία ελέγχεται από τους servicers, για να μπορέσουν αυτοί οι άνθρωποι να αποφύγουν το μοιραίο.

Εμείς προτείναμε την δημιουργία Bad Bank από το 2017 για τις επιχειρήσεις, μία πρόταση που είναι πιο κοντά σε αυτή της Τράπεζας της Ελλάδας, μια πρόταση που δεν είναι όμως τραπεζοκεντρική και στοχεύει κυρίως στο να είναι βιώσιμες οι ελληνικές επιχειρήσεις και να προστατευθούν τα νοικοκυριά. Ζητήσαμε την επαναφορά του νόμου 3869/2010 με επικαιροποιημένα κριτήρια, με αναστολή πλειστηριασμών πρώτης κατοικίας για τους πραγματικά αδύναμους δανειολήπτες - εσείς ακόμα δεν έχετε λήξει το θέμα του φορέα επαναπόκτησης και της επιδότησης της δόσης του δανείου - ζητήσαμε τη δυνατότητα αγοράς των δανείων από τον οφειλέτη, πριν καταλήξουν στα funds και την εξάντληση στο μέγιστο αριθμό των δόσεων που θα προταθούν από τους servicers για να μην οδηγηθούμε σε πτωχεύσεις.

Εμείς, ως Κίνημα Αλλαγής, παρά το γεγονός ότι προφανώς θα ψηφίσουμε επιμέρους διατάξεις και είναι αυτονόητο ότι η ενσωμάτωση της κοινοτικής οδηγίας μάς βρίσκει σύμφωνους, διαφωνούμε πολιτικά και όχι μόνο με τις επιλογές σας, επιλογές που εντείνουν το πρόβλημα του ιδιωτικού χρέους, διευρύνουν τις ανισότητες εις βάρος των πιο αδύναμων συμπολιτών μας, γι’ αυτό και καταψηφίζουμε επί της αρχής το παρόν νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ):** Ευχαριστώ πολύ, κύριε Πρόεδρε.

Εξετάζουμε σήμερα ένα νομοσχέδιο, το οποίο αποτελείται από τρία μέρη.

Στο πρώτο μέρος έχουμε ενσωμάτωση οδηγιών της Ευρωπαϊκής Ένωσης, που αφορούν το ΦΠΑ για ενδοκοινοτικές εξ αποστάσεως πωλήσεις αγαθών. Σε αυτό το Πρώτο Μέρος θα τοποθετηθούμε κατά τη διάρκεια της συζήτησης κατ’ άρθρον στην επόμενη συνεδρίαση. Περισσότερο μας απασχολεί το Δεύτερο και το Τρίτο Μέρος, όπου σε αυτά έχουμε την παράταση του προγράμματος «ΗΡΑΚΛΗΣ» για 18 μήνες ακόμη. Εδώ τίθεται το ερώτημα, γιατί προχωράμε σε αυτή την παράταση, κύριε Υπουργέ; Είναι εύλογο το ερώτημα, εφόσον λειτούργησε τόσο καλά ο «ΗΡΑΚΛΗΣ», όσον αφορά τη διαχείριση των κόκκινων δανείων. Το Τρίτο Μέρος είναι οι τροποποιήσεις του νέου Πτωχευτικού Κώδικα. Επί της ουσίας και το Δεύτερο και το Τρίτο Μέρος αφορούν τη διαχείριση των μη εξυπηρετούμενων δανείων.

Εδώ ας ανοίξουμε μια παρένθεση, είναι καλό να την ανοίξουμε, ποια είναι η αιτία εκδήλωσης του φαινομένου των μη εξυπηρετούμενων δανείων και μάλιστα η γιγάντωση του τα τελευταία χρόνια.

Το λέμε καθαρά ότι η εκδήλωση της προηγούμενης καπιταλιστικής κρίσης και η επίθεση για τη διαχείρισή της που ακολούθησαν οι κυβερνήσεις και της Νέας Δημοκρατίας και του ΠΑΣΟΚ, αλλά και του ΣΥΡΙΖΑ, επίθεση ολομέτωπη σε βάρος των δικαιωμάτων των εργαζομένων, των λαϊκών στρωμάτων, των αυτοαπασχολούμενων επαγγελματοβιοτεχνών, των εμπόρων, των βιοπαλαιστών αγροτών, τους οδήγησε σε σημείο να μη μπορούν να εξυπηρετήσουν, τόσο τα δάνεια που είχανε πάρει για να καλύψουν ανάγκες το προηγούμενο διάστημα, την περίοδο της ανάπτυξης της καπιταλιστικής, να μην μπορούν να πληρώσουν τους φόρους από την τεράστια φοροεπιδρομή, την οποία είχαν, ούτε και τις ασφαλιστικές εισφορές οι επαγγελματίες και οι αυτοαπασχολούμενοι, εξαιτίας των ανατροπών και στο ασφαλιστικό σύστημα με το νόμο Κατρούγκαλου. Αυτό επί της ουσίας, αυτό σε συνδυασμό οδήγησε στην εκτόξευση του μη εξυπηρετούμενου ιδιωτικού χρέους.

Γιατί την περίοδο της ανάπτυξης ο εργαζόμενος, ο επαγγελματίας, κατέφυγε στην ανάγκη του δανεισμού; Γιατί, ακριβώς, με τα εισοδήματα του δεν μπορούσε να καλύψει ανάγκες, υπαρκτές ανάγκες, είτε αυτές ήταν στεγαστικές ανάγκες, είτε ήταν ανάγκες να μπορέσει να συνεχίσει την παραγωγική του δραστηριότητα, ο επαγγελματίας, ο αγρότης. Άρα, τα εισοδήματα που είχε δεν τον βοηθούσαν να προχωρήσει σε αυτή τη δραστηριότητα από τη μια μεριά.

Βλέπουμε, δηλαδή, πόσο δύσκολα και την εποχή της ανάπτυξης τα λαϊκά στρώματα επιβίωναν. Από την άλλη μεριά, ήταν γιατί υπήρχε μία τεράστια πίεση από μεριάς των τραπεζών στο όνομα να διοχετεύσουν τη ρευστότητα και τα υπερσυσσωρευμένα κεφάλαια προς δανεισμό. Θα θυμάστε όλοι εκείνη την περίοδο με τις προσπάθειες που έκαναν να δώσουν δάνεια οι τράπεζες, είτε υπήρχε ανάγκη, είτε δεν υπήρχε ανάγκη. Σε μια προσπάθεια να μην εκδηλωθεί η κρίση υπερσυσσώρευσης στα μέσα της δεκαετίας του 2000.

Βεβαίως, αυτή η κρίση δεν εκδηλώθηκε, διότι, πήγε λίγο αργότερα, αλλά αυτή η μικρή αναβολή της εκδήλωσης της καπιταλιστικής κρίσης ήταν σε βάρος του βάθους της καπιταλιστικής κρίσης, όπου υπήρξε μια απώλεια πολύ μεγάλη, πάνω από 25% του Α.Ε.Π. τα χρόνια της κρίσης από το 2009 έως το 2017 στη χώρα μας.

Η σημερινή κυβέρνηση και οι προηγούμενες κυβερνήσεις προχωρά στη διαχείριση των κόκκινων δανείων ως προϋπόθεση για να μπορέσει να βελτιωθεί η χρηματοοικονομική κατάσταση των τραπεζών, να εξυγιανθούν οι τράπεζες και να υπάρξει σταθεροποίηση και σταθερότητα στο χρηματοπιστωτικό σύστημα. Αυτός είναι ο στόχος και δεν είναι ο στόχος καμιάς κυβέρνησης, ούτε της σημερινής, ούτε της προηγούμενης, η ανακούφιση των πλατιών λαϊκών στρωμάτων από τα τεράστια μη εξυπηρετούμενα ιδιωτικά χρέη που έχουν συσσωρευτεί όλα αυτά τα χρόνια.

Γι' αυτό ακριβώς το λόγο και όλα αυτά τα μέτρα που ακολουθήθηκαν είχαν ως στόχο ακριβώς το πώς θα διευκολυνθούν επί της ουσίας οι πλειστηριασμοί σε βάρος των λαϊκών στρωμάτων, σε βάρος των στεγαστικών δανείων και των επαγγελματικών δανείων. Το αποτέλεσμα όλων αυτών των πρωτοβουλιών των κυβερνητικών και της σημερινής, αλλά και των προηγούμενων κυβερνήσεων ήταν η φαινομενική μείωση των μη εξυπηρετούμενων δανείων, γιατί ένα πολύ μεγάλο κομμάτι και εξαιτίας του «ΗΡΑΚΛΗ» έχει μεταφερθεί από τα μη εξυπηρετούμενα δάνεια στο Services, όπως τώρα ευγενικά τους ονομάζει και η αξιωματική αντιπολίτευση, δηλαδή, τα διάφορα κοράκια, τα Funds, τα αρπακτικά, που τα ονόμαζε πριν, την προηγούμενη περίοδο.

Αυτή, όμως, η μεταφορά δεν έχει απαλλάξει τα λαϊκά στρώματα από το υψηλό ιδιωτικό χρέος. Αντίθετα, το υψηλό ιδιωτικό χρέος παραμένει στις πλάτες των λαϊκών στρωμάτων και βεβαίως και μία δεύτερη αιτία της μείωσης των μη εξυπηρετούμενων δανείων είναι η διαγραφή δανείων που έχουν προχωρήσει ήδη σε τράπεζες καθ’ όλο το προηγούμενο χρονικό διάστημα και επί της σημερινής κυβέρνησης και επί των προηγούμενων κυβερνήσεων. Εδώ, έχουμε θέσει αλλεπάλληλα ερωτήματα, κύριε Υπουργέ και προς εσάς και προς την Ένωση Τραπεζών, να μας γνωστοποιήσετε επιτέλους ποια δάνεια διαγράφηκαν την τελευταία δεκαετία. Δεν μας ενδιαφέρει σε ποια φυσικά πρόσωπα ή σε ποιες εταιρείες ήταν αυτά τα δάνεια. Μας ενδιαφέρει τι είδους δάνεια ήταν αυτά που διαγράφηκαν. Ήταν επιχειρηματικά δάνεια; Ποιους κλάδους της επιχειρηματικότητας απασχολούσαν; Τι ύψους ήταν τα δάνεια που διαγράψατε;

Διότι, το ξέρουμε πάρα πολύ καθαρά. Αυτό αντιλαμβανόμαστε από την άρνησή σας να μας γνωστοποιήσετε ποια δάνεια διαγράφηκαν, ότι επί της ουσίας και η σημερινή κυβέρνηση, αλλά και η κυβέρνηση του ΣΥΡΙΖΑ, διέγραψε επιχειρηματικά δάνεια. Έχει γραφεί στον τύπο του εφοπλιστικού κεφαλαίου, μεγάλων ξενοδοχειακών ομίλων, άλλου είδους επιχειρηματιών που δραστηριοποιούνται στο χώρο, για παράδειγμα, της εμπορίας. Δώστε μας αυτά τα στοιχεία, λοιπόν, γιατί πιστεύουμε ότι υπάρχουν δύο μέτρα και δύο σταθμά.

Από τη μια μεριά τα επιχειρηματικά δάνεια τα διαγράφετε και από την άλλη μεριά τα στεγαστικά δάνεια και τα επαγγελματικά δάνεια, όχι μόνο δεν προχωρείτε σε διαγραφή, αλλά αντίθετα κεφαλαιοποιείτε τους τόκους, προχωρείτε σε πλειστηριασμούς, καταργείτε την προστασία της πρώτης κατοικίας, μετατρέπετε σε ιδιώνυμο αδίκημα την παρεμπόδιση των πλειστηριασμών από το λαϊκό κίνημα.

Ο νέος Πτωχευτικός Κώδικας που ψήφισε η σημερινή κυβέρνηση, επί της ουσίας ήρθε να επιταχύνει τις διαδικασίες των πλειστηριασμών και να ξεπεράσει τις οποιεσδήποτε δυσλειτουργίες υπήρχαν στο προηγούμενο σύστημα, διευκολύνοντας επί της ουσίας τη διαχείριση των κόκκινων δανείων προς όφελος των αρπακτικών, των Services, οι οποίοι, έχουν σήμερα υπό την κατοχή τους.

Με το πρόγραμμα «ΗΡΑΚΛΗΣ» επί της ουσίας δίνονται κρατικές εγγυήσεις στις τράπεζες για τη μεταφορά αυτών των κόκκινων δανείων στο Services. Δεν διασφαλίζονται αυτές οι κρατικές εγγυήσεις, δεν θα καταπέσουν και δε μπορεί κανείς να το διασφαλίσει αυτό. Άρα και να αυξήσουν το κρατικό χρέος.

Δεύτερον, επί της ουσίας, αυτός ο σχεδιασμός εξυπηρετεί άμεσα απλά και μόνο τις τράπεζες και τα αρπακτικά, τα κοράκια που διαχειρίζονται τα κόκκινα δάνεια και στα οποία, έχουν μεταφερθεί τα κόκκινα δάνεια και ο στόχος αυτών των αρπακτικών δεν είναι άλλος παρά να επιταχυνθεί η διαδικασία των πλειστηριασμών. Γι’ αυτό, ακριβώς το λόγο, έρχεται να δέσει και ο νέος Πτωχευτικός Κώδικας. Ήδη, προηγούμενος ομιλητής αναφέρθηκε σε 250.000 πλειστηριασμούς που ετοιμάζετε το επόμενο χρονικό διάστημα να γίνουν και στην πλειοψηφία αφορούν στεγαστικά δάνεια, επαγγελματικά και δάνεια των αγροτών.

Το αποτέλεσμα του νέου Πτωχευτικού Κώδικα θα είναι η διευκόλυνση των πλειστηριασμών, αλλά και συγκέντρωση της οικονομικής δραστηριότητας σε όλο και λιγότερα χέρια. Συγκέντρωση της γης σε όλο και λιγότερα χέρια και αλλαγή χρήσης της, προς όφελος των προσπαθειών που κάνει η κυβέρνηση για την πράσινη μετάβαση και στον τομέα της ενέργειας. Τα φωτοβολταϊκά ακόμη και σε γη υψηλής παραγωγικότητας, αφού θα συγκεντρωθούν σε λιγότερα χέρια με τους πλειστηριασμούς, αλλά και τις ανεμογεννήτριες.

Επί της ουσίας, λοιπόν, ο σχεδιασμός ο κυβερνητικός είναι ακριβώς να εξυπηρετηθεί το χρηματοπιστωτικό σύστημα και με το σχέδιο «ΗΡΑΚΛΗΣ» και με τον νέο Πτωχευτικό Κώδικα σε βάρος των λαϊκών αναγκών. Άλλωστε, όλες οι προηγούμενες κυβερνήσεις έχουν πάρει μέτρα προς αυτήν την κατεύθυνση. Να ξεκινήσουμε από την ανακεφαλαιοποίηση των τραπεζών; Τρεις ανακεφαλαιοποίησεις έγιναν για τις τράπεζες σε βάρος του Έλληνα φορολογούμενου. Σαράντα πέντε δισεκατομμύρια πετάχτηκαν στον κουβά. Δεν χάθηκαν, αλλά μεταφέρθηκαν σε κρατικό χρέος, το οποίο, θα κληθούν να το πληρώσουν οι Έλληνες φορολογούμενοι και αυτό είναι το αποτέλεσμα και της κυβέρνησης της προηγούμενης και της σημερινής κυβέρνησης.

Αναβαλλόμενος φόρος, όπου πλασματικά δίνει μια εικόνα στα ίδια κεφάλαια των τραπεζών. Το σχέδιο «ΓΕΦΥΡΑ Ι και ΙΙ» της σημερινής κυβέρνησης, που ουσιαστικά χρηματοδοτεί τις τράπεζες στο να μπορούν να εξυπηρετούνται μια σειρά δανείων και να μην υπάρξει έκρηξη λόγω της νέας καπιταλιστικής κρίσης των κόκκινων δανείων και ταυτόχρονα, οι τράπεζες πως αντιμετωπίζουν όλη αυτή τη γενναιοδωρία από μεριάς του αστικού κράτους και των κυβερνήσεων του; Μειώνουν τα υποκαταστήματα. Την τελευταία δεκαετία έχουν μειωθεί 50% τα υποκαταστήματα των ελληνικών τραπεζών και πάνω από 45% έχουν μειωθεί οι εργαζόμενοι στις τράπεζες.

Αυτό είναι σε όφελος ποιανού; Των εργαζομένων στις τράπεζες που εντατικοποιούνται ακόμη περισσότερο; Είναι προς όφελος της εξυπηρέτησης του συνταξιούχου, του επαγγελματία, του αγρότη, όπου κλείνουν τα υποκαταστήματα και αναγκάζονται να ταξιδέψουν με δεκάδες χιλιόμετρα για να μπορούν να εξυπηρετήσουν τις ανάγκες τους; Αυτή η διαδικασία θα συνεχιστεί και θα ενταθεί το επόμενο χρονικό διάστημα και εξαιτίας της περαιτέρω ψηφιοποίησης των τραπεζικών λειτουργιών.

Άλλωστε, μόλις τις προηγούμενες μέρες η Τράπεζα Πειραιώς εξήγγειλε άλλες 500 οικειοθελείς αποχωρήσεις για το 2021, προσθέτοντας τις 1000 που είχε κάνει το 2020. Από αυτήν την άποψη, η γνώμη του Κ.Κ.Ε. είναι καθαρή. Η διαχείριση των μη εξυπηρετούμενων δανείων και κατ’ επέκταση του ιδιωτικού χρέους ή θα γίνει προς όφελος των τραπεζών ή θα γίνει προς όφελος των υπερχρεωμένων νοικοκυριών, των επαγγελματιών και των αγροτών. Μέση οδός δεν υπάρχει.

Είτε είναι το σχέδιο «ΗΡΑΚΛΗΣ» είτε είναι η «Bad Bank» επί της ουσίας εξυπηρετούν τις τράπεζες και τις ανάγκες των τραπεζών, μεταφέροντας τα βάρη της διαχείρισης αυτά, είτε στα υπερχρεωμένα λαϊκά στρώματα, είτε στους φορολογούμενους.

Εμείς λέμε καθαρά, η διέξοδος η οποία μπορεί να υπάρξει για να ανακουφιστούν τα λαϊκά στρώματα - γιατί εμάς αυτό μας ενδιαφέρει - από τα μη εξυπηρετούμενα, το τεράστιο μη εξυπηρετούμενο ιδιωτικό χρέος, είναι να κουρευτούν γενναία, όχι μόνο οι τόκοι, αλλά και τα κεφάλαια των δανείων, τα οποία έχουν λάβει για τα στεγαστικά δάνεια είτε για τα επαγγελματικά και κτηνοτροφικά, καλλιεργητικά δάνεια οι αγρότες. Κι απ’ αυτή την άποψη, αυτό ήταν και η πρόταση νόμου του Κ.Κ.Ε., που έχει κατά καιρούς καταθέσει και την οποία την είχε απορρίψει και η κυβέρνηση του ΣΥ.ΡΙΖ.Α., την απορρίψατε κι εσείς τη συγκεκριμένη πρόταση νόμου.

Επίσης, πέρα από το γενναίο κούρεμα του συνόλου των τόκων, αλλά και κεφαλαίου των δανείων, εμείς ζητάμε και την πλήρη προστασία από τους πλειστηριασμούς, των σπιτιών που καλύπτουν στεγαστικές ανάγκες της λαϊκής οικογένειας. Ζητάμε, επίσης, την πλήρη προστασία από τους πλειστηριασμούς, όλων των απαραίτητων μέσων, για τη συνέχιση της επαγγελματικής δραστηριότητας των επαγγελματιών, των αυτοαπασχολούμενων, των εμπόρων, των βιοτεχνών, καθώς και των βιοπαλαιστών αγροτών, κτηνοτρόφων και ψαράδων.

Απ’ αυτήν την άποψη, κύριε Πρόεδρε, είναι φανερό, ότι οι προτάσεις του Κ.Κ.Ε. δεν μπορούν να συναντηθούν κι ούτε συναντιούνται με τις θέσεις της Κυβέρνησης για τη διαχείριση των κόκκινων δανείων και τις αλλαγές που φέρνει και με το σχέδιο «ΗΡΑΚΛΗΣ», την επέκτασή του, αλλά και με τον νέο Πτωχευτικό Κώδικα. Γι’ αυτό ακριβώς το λόγο, το Κ.Κ.Ε. καταψηφίζει επί της αρχής, το συγκεκριμένο σχέδιο νόμου.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Γεώργιος Αμανατίδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Χαράλαμπος (Χάρης) Μαμουλάκης, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Νικόλαος Καραθανασόπουλος, Διαμάντω Μανωλάκου, Γεώργιος Λαμπρουλής, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε πολύ τον κύριο Καραθανασόπουλο.

Θα δώσω τώρα το λόγο στον Υφυπουργό Οικονομικών, κ. Ζαββό και θα συνεχίσουμε με τους δύο Ειδικούς Αγορητές της Ελληνικής Λύσης και του ΜέΡΑ25.

Ορίστε κύριε Υπουργέ, έχετε το λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών) :** Σας ευχαριστώ κύριε Πρόεδρε και θα ήθελα να ευχαριστήσω και τον κ. Βιλιάρδο που παραχώρησε τη θέση του, αλλά θα παρακολουθήσω τις παρατηρήσεις και σίγουρα θα απαντήσω σε ό,τι χρειαστεί.

Κυρίες και κύριοι βουλευτές, πάνε δύο χρόνια σαν σήμερα, από τη μέρα που η Νέα Δημοκρατία ανέλαβε τη διακυβέρνηση της χώρας. Και νομίζω, ότι με την ευκαιρία της συζήτησης αυτού του νομοσχεδίου και ιδιαίτερα, της πρότασης για την παράταση του νόμου του «ΗΡΑΚΛΗ», είναι μια ευκαιρία για ένα σύντομο απολογισμό. Δηλαδή, να πούμε με δυο λόγια, τι πετύχαμε ακριβώς μέσα σ’ αυτά τα δύο χρόνια, τι πετύχαμε με τις εμπροσθοβαρείς μεταρρυθμίσεις στο τραπεζικό σύστημα, ιδιαίτερα με τη μείωση των κόκκινων δανείων. Επίσης, θα συζητήσουμε σύντομα, τι νέο φέρνει το νομοσχέδιο.

Όπως γνωρίζετε, το θέμα των κόκκινων δανείων, είναι μια μακροχρόνια οδυνηρή πραγματικότητα. Γι’ αυτό και τη στιγμή που η Κυβέρνηση ανέλαβε τα ηνία της χώρας, αποφάσισε να το αντιμετωπίσει από την πρώτη στιγμή που εξελέγη, κάνοντας μια συνειδητή, ρεαλιστική επιλογή, με το σχέδιο «ΗΡΑΚΛΗΣ», με στόχο τη δραστική μείωση των κόκκινων δανείων. Όπως γνωρίζετε, το σχεδιάσαμε, το επεξεργαστήκαμε, το διαπραγματευτήκαμε, το νομοθετήσαμε, το εφαρμόσαμε μέσα σε χρόνους ρεκόρ για οποιαδήποτε μεταρρύθμιση έχει δει αυτή η χώρα και μπορείτε να το συγκρίνετε.

Τη στρατηγική διάσταση του εγχειρήματος αυτού, τόνισε, πρόσφατα, τουλάχιστον δύο φορές, ο ίδιος ο Πρωθυπουργός, υπογραμμίζοντας, ότι η μείωση των κόκκινων δανείων, είναι μία από τις τρεις προϋποθέσεις για να μπορέσει η χώρα να κάνει το άλμα της δεκαετίας.

Το πρόγραμμα εφαρμόστηκε με μεγάλη επιτυχία. Ήδη, ορισμένοι από τους προλαλήσαντες, έδωσαν τα στοιχεία. Τον Ιούλιο του 2019 τα κόκκινα δάνεια, ήταν γύρω στα 75,4 δισεκατομμύρια ευρώ, περίπου 43% των συνολικών δανείων, ενώ ήδη από φέτος έχουν πέσει στο 27%.

Με άλλα λόγια, στο διάστημα της πρώτης περιόδου του «ΗΡΑΚΛΗ», τα κόκκινα δάνεια μειώθηκαν κατά 32 δισεκατομμύρια ευρώ και τονίζω, χωρίς καμία επιβάρυνση για τον Έλληνα φορολογούμενο. Γνωρίζετε, ότι πάνω στο σχέδιο «ΗΡΑΚΛΗΣ» συντάχθηκε ολόκληρο το τραπεζικό σύστημα, μετά από πολύ καιρό. Το επικρότησαν οι ευρωπαϊκοί θεσμοί. Το επικρότησαν, με την ψήφο εμπιστοσύνης που έδωσαν και με τα λεφτά τους, οι ίδιοι οι επενδυτές. Τυχαίνει πανευρωπαϊκής και παγκόσμιας αναγνώρισης.

Ακούσαμε προηγουμένως και από τον Εισηγητή του ΣΥ.ΡΙΖ.Α., ότι έχει διάφορες ενστάσεις. Γνωρίζουμε, όμως, ότι ακόμα και αν εκείνο τον καιρό - εννοώ πριν έρθει η Νέα Δημοκρατία στην εξουσία - ο ΣΥ.ΡΙΖ.Α. είχε κάποιο σχέδιο, ήταν, απλώς, σχέδιο επί χάρτου. Ήταν ανεφάρμοστο. Και φοβάμαι, σχέδιο επί χάρτου, είναι κι αυτό που τώρα πρότεινε ο Εισηγητής και πάλι του ΣΥ.ΡΙΖ.Α..

Υπάρχει, πραγματικά, θα έλεγα, μία περίεργη διχοτόμηση πολιτικής προσωπικότητας. Είτε υποστηρίζουμε τον «ΗΡΑΚΛΗ», γιατί τον είχαμε σκεφτεί, είτε είμαστε αντίθετοι. Πάνω σε αυτό, πρέπει να πάρει ο ΣΥ.ΡΙΖ.Α. μια θέση. Το κυριότερο, όμως, θέλω να πω, ότι αν πέτυχε ο «ΗΡΑΚΛΗΣ», ήταν γιατί ήταν σχέδιο ρεαλιστικό, δηλαδή εφαρμόσιμο, διαπραγματεύσιμο, με αποτέλεσμα.

Το δεύτερο είναι, ότι ο «ΗΡΑΚΛΗΣ» μπορούσε, πλέον, να κινηθεί στις νέες διαστάσεις, τις οποίες έδινε η αλλαγή με τη νίκη της Νέας Δημοκρατίας. Τι εννοώ; Το κόστος χρήματος. Ο ΣΥ.ΡΙΖ.Α. και να ήθελε και να είχε πρόγραμμα, δεν μπορούσε ποτέ να το επιτύχει. Γιατί; Γιατί δεν τον εμπιστευόντουσαν τότε - όπως και τώρα, προφανώς - οι διεθνείς αγορές.

Απλή απόδειξη. Για την εφαρμογή του «ΗΡΑΚΛΗ», είναι αναγκαίο να υπάρχει, όπως ξέρετε, ένα ασφάλιστρο για τις τράπεζες. Το κόστος του ασφαλίστρου, αποφασίζεται, ορίζεται, με βάση τα λεγόμενα CDS. Τον Ιούλιο του 2019, τα CDS, οι μονάδες βάσης, ήταν 240. Σήμερα, χονδρικά, οι μονάδες βάσης είναι 69,5. Αντιλαμβάνεστε τι σημαίνει αυτό; Αντικατοπτρίζει την πλήρη εμπιστοσύνη των διεθνών αγορών στην ελληνική κυβέρνηση, εξ ου και έχει πέσει σε τέτοιο βαθμό, το κόστος χρήματος.

Τέλος, θέλω να πω, ότι όσοι μιλάνε εκ του ασφαλούς, αγνοούν τη δυσκολία των διαπραγματεύσεων που είχαμε, για μία χώρα, η οποία δεν είχε την επενδυτική βαθμίδα και έπρεπε να διαπραγματευτεί. Η Ελλάδα δεν ήταν Ιταλία, μολονότι φαινόταν να είναι το ίδιο σχέδιο. Η Ελλάδα έπρεπε να διαπραγματευτεί με τελείως διαφορετικούς όρους και όπως ξέρετε, πέτυχε.

Είπαν κάποιοι από τους προλαλήσαντες και του ΣΥ.ΡΙΖ.Α. και του ΚΙΝ.ΑΛ., τελικά, τι πέτυχε ο «ΗΡΑΚΛΗΣ»; Κύριοι, ο «ΗΡΑΚΛΗΣ», θέλω να πω, αν έγινε, έχει γίνει για να ωφεληθεί ο Έλληνας φορολογούμενος και να προστατευθεί από τη δίνη των κόκκινων δανείων, η οποία συνεπήρε για μια δεκαετία, τουλάχιστον, την ελληνική οικονομία. Ο «ΗΡΑΚΛΗΣ» καινοτόμος λύση της αγοράς, αντλεί τους πόρους του από τους επενδυτές, με κανένα κόστος στον Έλληνα φορολογούμενο. Απαλλάσσει τις τράπεζες από τα κόκκινα δάνεια. Τα κεφάλαια που κρατούσαν δεσμευμένα, ως προβλέψεις για τα μη εξυπηρετούμενα δάνεια, ενεργοποιούνται πια. Μπορούν να μετατραπούν σε ρευστότητα, που απελευθερώνεται για επέκταση πιστωτική.

Για τις τράπεζες, το τραπεζικό μας σύστημα, ξέρουμε ότι ο «ΗΡΑΚΛΗΣ» τις θωρακίζει. Οι τράπεζες έγιναν και πάλι επενδύσιμες. Το βλέπετε με την άμεση προσφυγή τους στις διεθνείς αγορές και με τη δυνατότητα αύξησης μετοχικού κεφαλαίου. Αυτό είναι κάτι πολύ σημαντικό, γιατί μας φέρνει πολύ πιο κοντά στην πιστοληπτική αξιολόγηση όλης της χώρας και στη νέα βαθμίδα, την οποία χρειαζόμαστε. Ενισχύουν την κεφαλαιακή τους βάση, γιατί μπορούν, πλέον, όπως είπα, να απευθύνονται οι ίδιες - πατάνε στα πόδια τους, στέρεα - στις αγορές, για άντληση κεφαλαίων. Και όπως είπαμε, ενισχύουν τη ρευστότητά τους.

Ο «ΗΡΑΚΛΗΣ», ωστόσο, είναι ελκυστικός για τους επενδυτές, γιατί αποτέλεσε, κυριολεκτικά, τον πρόδρομο δείκτη των επενδύσεων για τη χώρα μας. Γιατί με την τιτλοποίηση των κόκκινων δανείων, προσφέρεται ένα ελκυστικό ομόλογο στους επενδυτές, ιδιαίτερα σε μια περίοδο, που όπως ξέρουμε, υπάρχουν αρνητικά επιτόκια.

Ο «ΗΡΑΚΛΗΣ» έγινε με ταχύτητα των συναλλαγών. Λειτούργησε, δηλαδή, αποτελεσματικά και συνεχίστηκε η λειτουργία του, απρόσκοπτα και μέσα στην ίδια την κρίση. Γι’ αυτό σε παρατήρηση - νομίζω του κυρίου Μαμουλάκη - για το θέμα της τιτλοποίησης του Cairo, προφανώς και δόθηκε τότε η εγγύηση, γιατί όπως γνωρίζετε, το σχήμα «ΗΡΑΚΛΗΣ», είναι σχήμα δεκαετίας. Δηλαδή, η εγγύηση δίνεται στο πλαίσιο της δεκαετίας, που σημαίνει, το χαρτοφυλάκιο των τιτλοποιήσεων, όπως λέμε, έχει «στρεσαριστεί» για οποιεσδήποτε δυσκολίες, στη διάρκεια μιας δεκαετίας.

Τέλος, ο «ΗΡΑΚΛΗΣ» είναι σχέδιο που προσφέρει διαφάνεια, σημαντικά κρίσιμη, ιδιαίτερα σε μια αγορά που, όπως ξέρουμε, υπάρχει από μόνη της ασυμμετρία πληροφόρησης. Και έτσι βλέπουμε ότι ο «ΗΡΑΚΛΗΣ» αποδείχθηκε στο τέλος ένα πολύ γερό σκαρί. Έδειξε την ανθεκτικότητα του, κυρίως με την ψήφο εμπιστοσύνης από τους ξένους επενδυτές. Είχε όμως και μια σειρά σημαντικών θετικών επιπτώσεων, γιατί ο «ΗΡΑΚΛΗΣ» είναι μια τέτοια μεταρρύθμιση, που επιδρά θετικά και στις άλλες αγορές.

Θα ήθελα να πω ότι ακόμα και σήμερα και ο κ. Κατρίνης και άλλοι, κυκλοφορούν ιδέες περί άλλων σχημάτων, όπως είπατε Bad Bank, όπου το ΚΙΝΑΛ και ενδεχομένως και ο ΣΥΡΙΖΑ, είχατε λέει προτείνει από το 2017.

Κύριοι, δύο χρόνια σήμερα, πλην του σχεδίου «ΗΡΑΚΛΗΣ» δεν έχουμε δει μια συγκεκριμένη, κοστολογημένη, ρεαλιστική πρόταση. Ρεαλιστική σημαίνει, αν είναι πρόταση η οποία συνάδει με το ευρωπαϊκό δίκαιο, σημαίνει να κοστολογηθεί. Δηλαδή, κύριε Κατρίνη, ποιος είναι ο λογαριασμός μιας Bad Bank; Τι στέλνουμε στο φορολογούμενο; Πόσα δισεκατομμύρια χρειάζεται; Ρωτήστε τους Ιρλανδούς, ρωτήστε τους Ισπανούς, όταν πήραν τέτοια μέτρα την ώρα που ήταν καταλυμένες, flat, οι διεθνείς αγορές και οι δικές τους. Είναι δυνατόν ποτέ να βάλεις τον Έλληνα φορολογούμενο να πληρώσει, όταν μπορείς να αντλήσεις αυτό το χρήμα από τις διεθνείς αγορές, οι οποίες εμπιστεύονται τη χώρα αυτή τη στιγμή;

Ποια είναι αυτή η συλλογιστική; Στείλτε την μας να τη δούμε. Ακούμε προτάσεις, αλλά δεν βλέπουμε τίποτα πέρα από παλινωδίες και θα έλεγα σχέδια επί χάρτου.

Κύριε Πρόεδρε, θα έρθω τώρα στην πρόταση της Κυβέρνησης για την παράταση του σχεδίου «ΗΡΑΚΛΗΣ 2». Ρώτησαν πολλοί, γιατί η Κυβέρνηση άραγε παρατείνει τον «ΗΡΑΚΛΗ», μήπως έχει κάποιο μυστικό σχέδιο; Μήπως εκμαιεύεται κάτι;

Κύριοι, η παράταση του σχεδίου «ΗΡΑΚΛΗΣ» είναι τρανή απόδειξη της επιτυχίας ακριβώς αυτού του εγχειρήματος, το οποίο ολοκληρώθηκε σε πλήρη επιτυχία στο πρώτο διάστημα και ακριβώς με επισπεύδουσες τις τράπεζες, τους διεθνείς οργανισμούς και όλους παρατείνουμε για άλλους 18 μήνες για να μπορέσει η χώρα ακριβώς να φτάσει τις τράπεζες της σε μονοψήφιους αριθμούς, κάτι που θα γίνει σίγουρα την άλλη χρονιά.

Θέλω να πω ότι η παράταση αποτελεί μια απλή, στοιχειώδη νομική υποχρέωση, γιατί ζητήσαμε άδεια για την παράταση του σχήματος από την Ε.Ε.. Εγκρίθηκε με απόφαση της. Η απόφαση αυτή πρέπει να περάσει μέσα στον ελληνικό νόμο.

Το δεύτερο θέμα είναι ότι για να λειτουργήσει το σχήμα «ΗΡΑΚΛΗΣ» χρειάζεται και την εγγύηση του ελληνικού δημοσίου. Γι' αυτό και ήδη τρεις μέρες μετά την υιοθέτηση, την έγκριση από την Ε.Ε. υπογράψαμε και την εγγύηση του ελληνικού δημοσίου των 12 δις. Είναι ακριβώς αυτό το οποίο χρειάζεται για να λειτουργήσει το σχήμα. Τι πετύχαμε με αυτό το πράγμα; Χτίσαμε, πρώτα απ' όλα, στην επιτυχία που υπήρχε με σίγουρους στόχους τη μείωση των κόκκινων δανείων στους ευρωπαϊκούς μέσους όρους.

Δεύτερον, με την παράταση του σχεδίου «ΗΡΑΚΛΗΣ» στέλνουμε μήνυμα μεταρρυθμιστικής αποφασιστικότητας, συνέπειας και συνέχειας στους διεθνείς επενδυτές και τους εταίρους. Είναι μια στοιχειώδης προϋπόθεση για την εμπέδωση της αξιοπιστίας όλων των εμπροσθοβαρών μεταρρυθμίσεων που κάνουμε σ' αυτό τον τομέα.

Είναι τυχαίο κύριοι ότι οι ημέρες, αμέσως μετά την παράταση, την έγκριση από την επιτροπή είχαμε απανωτές αναβαθμίσεις των ελληνικών τραπεζών, δηλαδή παγκόσμια αναγνώριση των αγορών, ότι η Ελλάδα προχωρά σταθερά σ' αυτή τη λογική; Ποτέ άλλοτε το έχετε δει αυτό το πράγμα;

Τρίτον, αν επιταχύνουμε το θέμα της παράτασης είναι γιατί θέλουμε να βρισκόμαστε ακριβώς το μεγάλο ραντεβού του τραπεζικού συστήματος με το ταμείο ανάκαμψης και ανθεκτικότητας, δηλαδή με την εισροή των νέων εκείνων πόρων, τους οποίους χρειάζεται να περάσει μέσα το τραπεζικό σύστημα, ώστε να κατευθυνθούν σωστά, εποικοδομητικά στην πραγματική οικονομία, δηλαδή στα νοικοκυριά και τις μικρομεσαίες επιχειρήσεις.

Ο τέταρτος λόγος νομίζω είναι ότι με τον ΗΡΑΚΛΗ 2 επιταχύνουμε τον διπλό μετασχηματισμό, το double θα έλεγα αυτής της συγκυρίας, όπου είναι ο μετασχηματισμός της παραγωγικής βάσης της ελληνικής οικονομίας μαζί με τον αναγκαίο ανασχηματισμό του τραπεζικού συστήματος.

Το πέμπτο και τελευταίο σημείο για τον ΗΡΑΚΛΗ 2 είναι ότι θα δείτε από δω και πέρα και είναι ήδη αρκετά τα πλεονεκτήματα που δίνει αυτή μεταρρύθμιση που θα λέγαμε είναι game changer. Πόσο δηλαδή επιδρά θετικά στα θέματα της αγοράς των ακινήτων, την οποία κράτησε όρθια, στις πιο δύσκολες στιγμές της κρίσης και επίσης πόσο θετικά θα επιδράσει και επιδρά πάνω στην κεφαλαιαγορά.

Κύριε πρόεδρε, κλείνοντας θα ήθελα να πω ότι με το νομοσχέδιο πράγματι δίνεται παράταση και δεύτερον δίνεται και μια δυνατότητα παράτασης του διαστήματος για τους servicers. Τι εννοούμε με αυτό το πράγμα; Ότι παρέχεται η αναγκαία ευελιξία, ώστε σε περίπτωση μιας ακραίας κρίσης, αυτό που λέμε έκτακτες καταστάσεις και κάτω από συγκεκριμένες προϋποθέσεις, το διάστημα των 24 μηνών που δίνεται στις εταιρείες διαχείρισης, δηλαδή από τότε που αρχίζει να μετράνε οι επιδόσεις τους στις ανακτήσεις των τιτλοποιήσεων, μπορεί να παραταθεί για έξι μήνες μόνο κάτω από συγκεκριμένους όρους. Όταν, δηλαδή, μπορεί να υπάρξει ένας ακραίος κίνδυνος την εθνική οικονομία ή στις αγορές, που να θέτουν εν κινδύνω το αποτέλεσμα των τιτλοποιήσεων.

Αλλά, αν θέλετε ή είναι απλώς και μόνο μια διευκόλυνση, μια ασφαλιστική δικλείδα, την οποία ελπίζουμε να μη χρειαστεί. Σε κάθε περίπτωση, για τη δικλείδα αυτή πρέπει να υπάρξει αίτηση των ενδιαφερομένων, πρέπει να υπάρξει απόφαση του Υπουργού, στην οποία όμως θα έχει προηγηθεί η εισήγηση, η γνώμη της επιτροπής του ΗΡΑΚΛΗ.

Κύριε Πρόεδρε, δύο ακόμη παρατηρήσεις μόνο που αφορούν το άρθρο 20 του σχεδίου νόμου, που τροποποιεί την παράγραφο 1 του ν.4649/2019, που διευρύνεται το πεδίο εφαρμογής των τιτλοποιήσεων, ώστε να περιλαμβάνεται μεταβίβαση απαιτήσεων από συμβάσεις χρηματοδοτικής μίσθωσης, το λεγόμενο leasing, που έχουν χορηγηθεί από πιστωτικά ιδρύματα και εδώ είναι να δοθεί μια ευελιξία στους μεταβιβάζοντες, που έχει πάντα άξονα τη διασφάλιση του δημόσιου. Τέλος υπάρχει και μια προσθήκη δυνατότητας καθορισμού και εξειδίκευσης του περιεχομένου του Παραρτήματος 4.

Κύριε Πρόεδρε, κλείνοντας θα ήθελα να πω ότι τον ΗΡΑΚΛΗ συνοδεύουν και μια σειρά άλλων μεταρρυθμίσεων, τις οποίες θα κινητοποιήσει σύντομα η κυβέρνηση και αφορούν κυρίως τον ψηφιακό μετασχηματισμό και ιδιαίτερα τη δυνατότητα να προχωρήσει στη δημιουργία ενός κεντρικού Μητρώου Πιστώσεων, το λεγόμενο Central Credit Registry, το οποίο είναι ένα πληροφοριακό σύστημα που παρέχει στοιχεία, τα οποία δίνουν ακόμα μεγαλύτερη διαφάνεια στις αγορές.

Κλείνοντας, θα έλεγα ότι μέσα στο εξάμηνο που έρχεται, η Κυβέρνηση διαπραγματεύεται τη μεταρρύθμιση επίσης του νόμου του Ταμείου Χρηματοπιστωτικής Σταθερότητας υπό την έννοια ότι πλέον συντεταγμένα θα πρέπει να υλοποιήσει ένα πρόγραμμα εξόδου από τις ελληνικές τράπεζες.

Με τις μεταρρυθμίσεις, τις οποίες έχουμε υλοποιήσει και υλοποιούμε σε αυτό το διάστημα νομίζουμε ότι το τραπεζικό σύστημα θα είναι ικανό να υπηρετήσει ένα καινούργιο μοντέλο οικονομίας που διαγράφεται μετά την πανδημία, ένα μοντέλο, που όπως ξέρουμε, θα ορίζεται με βασικές παραμέτρους την πράσινη βιώσιμη χρηματοδότηση και τον ψηφιακό μετασχηματισμό. Για μας παραμένει προτεραιότητα χρηματοδότησης πραγματικής οικονομίας νοικοκυριών και μικρομεσαίων επιχειρήσεων.

Για να γίνει, όμως, αυτό αναγνωρίζουμε όλοι και προς τα εκεί είναι όλες οι πιέσεις, οι τράπεζες, πλέον, απαλλαγμένες από τα βάρη των κόκκινων δανείων θα πρέπει να αναλάβουν σαφώς τον κοινωνικό τους ρόλο, ώστε με νέα εργαλεία, με νέες προσπάθειες να μπορέσουν να υλοποιήσουν τον ίδιο το μετασχηματισμό τους, αλλά να μπορέσουν επίσης να βοηθήσουν και την ελληνική οικονομία στο δρόμο της ανάκαμψης και της προόδου την οποία αν θέλετε, όλοι φροντίζουμε και όλοι προσπαθούμε να υλοποιήσουμε.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ τον κ. Ζαββό.

Πιστεύω, ότι οι απόψεις του φώτισαν πολλά σημεία του νομοσχεδίου και διευκολύνουν ασφαλώς την συζήτηση που κάνουμε.

Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Ευχαριστώ πολύ, κύριε Πρόεδρε.

Άκουσα με ιδιαίτερο ενδιαφέρον την τοποθέτηση του κ. Ζαββού, πάντα την ακούω με ενδιαφέρον και ειδικά στα θέματα που αφορούν τη διαχείριση ιδιωτικού χρέους και τιτλοποιήσεων.

Μου προξένησε εντύπωση η αναφορά του, όπου συγκεκριμένα μίλησε για παλινωδίες και σχέδια επί χάρτου, προφανώς αντικρούοντας την επιχειρηματολογία του Κινήματος Αλλαγής περί Bad Bank, εγώ όμως αναφέρθηκα, πέρα από τη δική μας πρόταση και στην πρόταση που δημοσίως και επισήμως έχει κατατεθεί από το Διοικητή της Τράπεζας της Ελλάδος.

Αν ο Υφυπουργός Οικονομικών θεωρεί παλινωδίες, σχέδια επί χάρτου και ακοστολόγητη την πρόταση του Διοικητή της Τράπεζας της Ελλάδος για τη Bad Bank, αυτό είναι ένα θέμα που νομίζω, κύριε Πρόεδρε, ότι θα πρέπει να απασχολήσει ευρύτερα την κυβέρνηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Επιτρέψτε μου να πω ότι δεν είπε αυτό.

Δεν θέλω να ερμηνεύσω τον κ. Υπουργό, επειδή τον άκουσα με προσοχή, δεν είπε αυτό όμως.

Είπε ότι δεν έχει κατατεθεί από την πλευρά τη δική σας μία κοστολογημένη πρόταση. Ελπίζω να μην κάνω λάθος, κύριε Υπουργέ.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών)**: Κύριε Πρόεδρε, σας ευχαριστώ.

‘Ηθελα να πω ακριβώς, ότι όλο αυτό τον καιρό δεν έχουμε δει από τα κόμματα και εσάς ή κάποιο άλλο κάποια πρόταση ρεαλιστική και κάποια πρόταση κοστολογημένη.

Αυτό θέλω να πω. Δηλαδή, να είναι πρόταση πράγματι που να είναι μια πολιτική πρόταση η οποία αφορά το τραπεζικό σύστημα. Δεν έχουμε δει τίποτα άλλο έξω από αυτό το οποίο υπάρχει και το οποίο υλοποιείται, δηλαδή, το Πρόγραμμα «ΗΡΑΚΛΗΣ».

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Αυτό που θα ήθελα να πω, βέβαια, είναι ότι εσείς αναφερθήκατε σε αναβάθμιση τραπεζών από τους ξένους οίκους αξιολόγησης, ενώ αυτό που έχουμε δει εμείς είναι ότι η Τράπεζα Πειραιώς έχει εκδώσει ομολογιακό δάνειο με 8,75%. Αυτή είναι η πράξη.

Τώρα, όταν μια τράπεζα εκδίδει ομολογιακό δάνειο με 8,75% πώς να δανείσει στην πραγματική οικονομία και με τι επιτόκιο;

Κυρίες και κύριοι συνάδελφοι, το παρόν νομοσχέδιο είναι ένα ακόμη που υπαγορεύεται από την τρόικα, όπως φαίνεται από τη 10η αξιολόγηση συνεχίζοντας και τροποποιώντας τις μνημονιακές πολιτικές που εφαρμόζει η κυβέρνηση.

Δεν μας προξενεί, λοιπόν, καμία εντύπωση το γεγονός ότι οι ξένοι οίκοι τη συγχαίρουν για την αποτελεσματική της διακυβέρνηση, ενώ χαρακτηρίζουν ως βιώσιμο το εξωπραγματικό δημόσιο χρέος μας που εξυπηρετείται αφενός μεν με τη στήριξη της Ευρωπαϊκής Κεντρικής Τράπεζας, όχι των αγορών που είπε ο Υφυπουργός και αφετέρου με την επιμήκυνση των 95 δισεκατομμυρίων για μετά το 2032 από το ΣΥΡΙΖΑ με το γνωστό αντάλλαγμα της παράδοσης του ονόματος της Μακεδονίας.

Για πόσο καιρό θα εξυπηρετείται;

Απλούστατα έως ότου μας πάρουν τα πάντα, έως ότου αλλάξει ιδιοκτησιακό καθεστώς η χώρα μας.

Δεν υπάρχει πάντως πιο γρήγορη τροπολογία ενός ψηφισμένου νόμου, όπως το παρόν του νέου πτωχευτικού που μόλις άρχισε να εφαρμόζεται, ενώ η κυβέρνηση συνεχίζει να μοιράζει χρήματα στις τράπεζες μεταξύ άλλων μέσω των νέων εγγυήσεων για το σχέδιο «ΗΡΑΚΛΗΣ» επιπλέον 12 δισεκατομμυρίων ευρώ.

Την ίδια στιγμή η κυβέρνηση προετοιμάζει δικαιολογίες για να καλύψει τις συνεχιζόμενες σπατάλες και αποτυχίες της ενοχοποιώντας, όπως φαίνεται τους μη εμπλεκόμενους, όπως προηγουμένως την πανδημία, παρά το ότι η αποτυχία οφείλεται στην απίστευτα κακοδιαχείρισή της.

Δεν πρέπει να ξεχνάμε βέβαια πως εκτός από το μη βιώσιμο δημόσιο χρέος μας υπάρχει και το μη βιώσιμο κόκκινο ιδιωτικό χρέος, όπου αφενός μεν με το ξεπούλημα της δημόσιας περιουσίας, αφετέρου με τους πλειστηριασμούς της ιδιωτικής μέσω του νέου πτωχευτικού η Ελλάδα θα αλλάξει τελικά ιδιοκτησιακό καθεστώς. Είναι κάτι, βέβαια, που δεν μπορεί να αντιληφθεί η Νέα Δημοκρατία, επειδή για τα δικά της υπέρογκα μη βιώσιμα και σταθερά αυξανόμενα χρέη δεν έχουν υπάρξει συνέπειες.

Όπως είπε πάντως ο Υπουργός Ανάπτυξης δεν πρόκειται να πληρωθούν, ενώ οι Έλληνες το γνωρίζουν και την ψηφίζουν, όπως επίσης ισχυρίστηκε ο κ. Τσίπρας σε σχέση με την αντισυνταγματική αντιστροφή του δημοψηφίσματος και την υπογραφή του τρίτου μνημονίου.

Επομένως, και τα δύο αυτά κόμματα θεωρούν πως απολαμβάνουν πολιτική ασυδοσία και δικαστική ασυλία.

Συνεχίζοντας, το νομοσχέδιο αφορά τα εξής.

Πρώτον, το ΦΠΑ για παροχές υπηρεσιών και πωλήσεις αγαθών εξ αποστάσεως, κάτι που λογικά υπαγορεύεται από την αύξηση του ηλεκτρονικού εμπορίου εν μέσω της πανδημίας, καθώς επίσης της επιβολής των καταστροφικών lockdowns που, πλέον, θα περιορίζονται σε όσους δεν κάνουν το πειραματικό εμβόλιο.

Δεύτερον, το σχέδιο «ΗΡΑΚΛΗΣ Β΄» και τροπολογίες, όπου συνεχίζεται το «ΗΡΑΚΛΗΣ Α΄» για το οποίο έχουν αναφερθεί τόσο στη συζήτηση του νομοσχεδίου όσο και στον αναβαλλόμενο φόρο που χάνεται. Δεν χάνονται, βέβαια, τα κόκκινα δάνεια, απλά μεταβιβάζονται με ζημιές για τις τράπεζες, αλλά και για το δημόσιο όσον αφορά τους φόρους σε ξένα κερδοσκοπικά κεφάλαια με την εγγύηση του δημοσίου για ένα μεγάλο μέρος τους.

Με δεδομένο δε το ότι αναμένονται νέα κόκκινα δάνεια λόγω των lockdowns ο Υφυπουργός υπολογίζει στα 4 έως 5 δις σύμφωνα με τις διαβεβαιώσεις των τραπεζών, ενώ η Τράπεζα της Ελλάδος έως και 15 δις, όταν σταματήσουν οι επιχορηγήσεις με τα προγράμματα «ΓΕΦΥΡΑ» και λοιπά το πρόβλημα θα συνεχιστεί, οπότε μάλλον θα υπάρξει ένα ακόμη «ΗΡΑΚΛΗΣ 3».

Δυστυχώς, η κυβέρνηση - η τρόικα καλύτερα που κυβερνάει την Ελλάδα - δεν άκουσε την πρότασή μας από την αρχή για την υιοθέτηση της αμερικανικής μεθόδου του 1933 με τη δημιουργία ενός κρατικού οργανισμού που θα έλυνε πολύ εύκολα το πρόβλημα, χωρίς να χαθούν οι ιδιοκτησίες των πολιτών και με πολύ χαμηλότερο κόστος από αυτό που, ήδη, πληρώνουμε ως φορολογούμενοι όλοι εμείς.

Τρίτον, τροπολογίες στο νέο πτωχευτικό χωρίς να αλλάζει η ουσία του απαράδεκτου περιεχομένου του, ειδικά κάτω από τις σημερινές συνθήκες της οικονομίας μας, ενώ μάλλον επιδεινώνεται γεγονός που θα έπρεπε να προκαλεί ντροπή στην κυβέρνηση.

Σε κάθε περίπτωση είναι εντελώς απαράδεκτο να μην παρουσιάζεται καμία κοστολόγηση συνεπειών από το Γενικό Λογιστήριο του Κράτους, γιατί αλήθεια δεν πρόλαβε, δεν μπορεί ή δεν του επιτρέπεται;

Το μόνο που έχει σημασία είναι να εφαρμοστούν οι εντολές της Τρόικα;

Δεν χρειάζεται να διαπιστώσουμε πόσο θα επιβαρυνθεί το ήδη μη βιώσιμο δημόσιο χρέος μας;

Αυτό που προέχει είναι να δρομολογηθούν με τη διαδικασία του κατεπείγοντος μέτρα χωρίς καμία ουσιαστική συζήτηση;

Σίγουρα πάντως υπάρχει οικονομικό αποτύπωμα από τα μέτρα θετικό από την επιβολή του ΦΠΑ και αρνητικό από τις εγγυήσεις του «ΗΡΑΚΛΗΣ» αν και με κάποια έσοδα από προμήθειες.

Ξεκινώντας τώρα από το πρώτο μέρος από το ΦΠΑ, με την παρούσα διάταξη θα επιβάλλεται φόρος και σε μικροδέματα, επίσης σε διασυνοριακές υπηρεσίες κάτι που ίσως είναι πιο δύσκολο να παρακολουθηθεί στη σημερινή εποχή της τηλεργασίας.

Για τα μικροδέματα ο ΦΠΑ θα είναι 24% ανεξαρτήτως περιεχομένου ή καταλάβαμε λάθος;

Εάν, δηλαδή, κάποιο προϊόν είναι σε καθεστώς μειωμένου ΦΠΑ, όπως για παράδειγμα τα ιατρικά αναλώσιμα θα επιβαρύνεται με 24%;

Θα υπάρχει τελωνειακός έλεγχος σε όλα τα εισερχόμενα με μεγάλες καθυστερήσεις ή μόνο δειγματοληπτικά;

Σε κάθε περίπτωση είναι μία λογική διάταξη και για λόγους ανταγωνισμού, ενώ την είχαμε ζητήσει και εμείς κατά τη συζήτηση του νομοσχεδίου για τη μεταφορά επιχειρηματικών κερδών του ν. 4768 του 2021 υπό τη μορφή του ψηφιακού φόρου, πόσο μάλλον όταν η δραστηριότητα του ηλεκτρονικού εμπορίου είναι σημαντική διεθνώς, καθώς επίσης ανερχόμενη στην Ελλάδα λόγω της πανδημίας.

Από την άλλη πλευρά το γεγονός αυτό αλλάζει τη δημοσιονομική εικόνα των εσόδων, ενώ έχει πολλές άλλες παράπλευρες συνέπειες, όπως έχει φανεί σε πολλές χώρες του εξωτερικού, για παράδειγμα, τη μείωση των καταστημάτων και άρα των ενοικίων, τον ανταγωνισμό με τα μεγαθήρια του διαδικτύου, την προέλευση των προϊόντων, την πιθανή αλλαγή των αλυσίδων παραγωγής κ.λπ..

Παρά το ότι τώρα, η εκτίμηση για την αγορά του ηλεκτρονικού εμπορίου ήταν μόλις στα 5,8 δισ. ευρώ το 2019 με χαμηλότερους ρυθμούς ανάπτυξης από την υπόλοιπη Ευρώπη, με το πρώτο κλείδωμα ο τζίρος εξαπλαστιάστηκε, σύμφωνα με το ΣΕΒ όπως θα καταθέσουμε στα πρακτικά, ενώ εκτιμάται πως έφτασε στα 15 δισ. ευρώ το 2020 και επομένως, τα έσοδα από το ΦΠΑ που εισάγονται θα είναι αρκετά μεγάλα. Γιατί, λοιπόν, δεν υπάρχει η ποσοτικοποίηση τους από το Γενικό Λογιστήριο του Κράτους; Βέβαια, στο μεσοπρόθεσμο προβλέπεται αύξηση των εσόδων από τον Φ.Π.Α και υποθέτουμε όχι μόνο λόγω της ανόδου του Α.Ε.Π. αλλά και από το ηλεκτρονικό εμπόριο που ενδεχομένως διέθετε. Ισχύει; Μόνο για το 2021 προβλεπόταν 1,7 δισ. ευρώ επιπλέον ενώ για το 2021-2025 προβλέπεται 14,2 δισ. περισσότερο. Χρειάζεται προσοχή όμως, αφού εάν δεν εισπραχθούν θα αυξήσουν το έλλειμμα, ενώ στους πρώτους μήνες του 2021 είχαμε υστέρηση εσόδων από τον Φ.Π.Α ύψους 468 εκατομμύρια με την αποκάλυψη του 2020 στα 354 εκατομμύρια σύμφωνα με την Εισηγητική του Προϋπολογισμού το 2021.

Σε σχέση με τον ψηφιακό φόρο έχουμε αναφερθεί ξανά. Τον αφορά η παρούσα εισαγωγή του Φ.Π.Α σε σχέση με τις υπηρεσίες σε επίπεδο εσόδων για το κράτος; Όπως γνωρίζουμε ο ψηφιακός φόρος επιβάλλεται από τη Μεγάλη Βρετανία, τη Γαλλία, την Ιταλία, την Αυστρία, την Ουγγαρία και την Τουρκία, όπου στην όπως Γαλλία ονομάζεται GAFA TAΧ από τα αρχικά των Google, Apple, Facebook, Amazon ενώ ανέρχεται στο 3% για εταιρείες με πωλήσεις άνω των 750 εκατομμυρίων ευρώ και σε 25 εκατομμύρια για σημαντικές ψηφιακές διαμεσολαβήσεις.

Με την ευκαιρία της σημερινής συζήτησης, τώρα, θα θέλαμε να επαναλάβουμε μία πρόταση μας, όσον αφορά την αύξηση εσόδων από τον Φ.Π.Α την οποία είχαμε αναφέρει στη συζήτηση του νομοσχεδίου για τη μεταφορά κερδών του ν. 4768/2021, ενώ θα μπορούσε να προστεθεί στο άρθρο 12 του σημερινού. Ειδικότερα, με το ν. 4714/2020 και με τα άρθρα 61, 62 ρυθμίστηκε η χώρα τιμολόγησης Φ.Π.Α κατά την Οδηγία της Ε.Ε. 2018-1910. Η τιμολόγηση γίνεται είτε στη χώρα εισόδου, είτε σε κάποια άλλη που θα καταναλωθεί, είτε στη χώρα με το χαμηλότερο Φ.Π.Α, εάν δεν το έχουμε καταλάβει λάθος. Στα πλαίσια αυτά, εάν για παράδειγμα, εισέρχονται προϊόντα στην Ελλάδα που έχει έναν από τους υψηλότερους Φ.Π.Α στην Ε.Ε.- καταθέτοντας έναν ανάλογο Πίνακα στα πρακτικά- δεν θα παραληφθούν αλλά θα μεταφερθούν ενδοκοινοτικά σε μία χώρα που έχει χαμηλότερο. Επομένως, εάν η Ελλάδα μειώσει το Φ.Π.Α τότε θα μπορούσαν τα σημαντικά αυτά προϊόντα να τιμολογούνται εδώ, προσελκύοντας μεγάλες επενδύσεις σε διαμετακομιστικά κέντρα, λογιστικές εξαγωγές όπως η Ιρλανδία κ.λπ..

Τέλος, οφείλουμε να σημειώσουμε ότι μπορεί με το παρόν να προλαμβάνεται ο διαφυγόν Φ.Π.Α από τις πωλήσεις ηλεκτρονικού εμπορίου, αλλά όχι του λαθρεμπορίου. Ενώ ο υψηλός Φ.Π.Α ίσως οδηγήσει κάποια κανάλια του παραεμπορίου να εισάγουν τα προϊόντα με άλλον τρόπο και να τα διανέμουν χωρίς παραστατικά, οπότε θα χρειαστεί ιδιαίτερος έλεγχος και φροντίδα.

Συνεχίζοντας στο Δεύτερο Μέρος, η παρούσα δέσμη διατάξεων τροποποιεί κάποια άρθρα του ν. 4649/ 2019 για το σχέδιο Ηρακλής και για την παράτασή του που έχει ασφαλώς εγκριθεί από την Ε.Ε., η οποία πιέζει για τη μείωση των «κόκκινων» δανείων.

Στην απορία μας τώρα, γιατί πρέπει να προωθηθεί άμεσα με ζημία, στην Επιτροπή τους του νομοσχεδίου για το ΤΧΣ, ο κ. Χατζηεμμανουήλ, εκπρόσωπος της Τράπεζας της Ελλάδος, μας απάντησε τα εξής: «Πρώτον, επειδή θα «κοκκίνιζαν» και άλλα δάνεια αργότερα λόγω της πανδημίας καθώς, επίσης, δεύτερον, λόγω του ότι ίσως να διαγραφεί και αναβαλλόμενος φόρος σημειώνοντας πως όλα αυτά αποτελούν, όπως όλοι γνωρίζουμε, κεφαλαιακές ανάγκες των τραπεζών». Όπου μας έχει απαντηθεί δε, οι τράπεζες καλύπτουν αυτές τις ζημίες με την έκδοση μετοχών όπως προβλέπει ο νόμος Χαρδούβελη από το 2014.

Επιπλέον, ο κ. Χατζηνικολάου, στην Επιτροπή της Βουλής την 1/4/2021, μας είπε πως ο μετασχηματισμός Hive Down γίνεται κυρίως για να μην ενεργοποιηθεί ο αναβαλλόμενος φόρος και για να μη γίνει η έκδοση νέων μετοχών χωρίς λόγο επιβεβαιώνοντας, ουσιαστικά, την παράκαμψη του νόμου Χαρδούβελη. Εμείς, έχουμε ο ρωτήσει σχετικά με το εάν παραβιάστηκαν οι προβλέψεις του νόμου Χαρδούβελη και τα δικαιώματα του δημοσίου, με δεδομένο το ότι δεν μπορεί να διενεργηθεί αυτεπάγγελτη έρευνα από Εισαγγελέα, αφού έχει αποκλειστεί με το άρθρο 5.2 του ν. 4647/2019, που τροποποίησε το άρθρο 390 του προηγούμενου Ποινικού Κώδικα. Σημειώνεται εδώ, πως είναι πιθανές οι αυξήσεις κεφαλαίου ως εξής: Πρώτον, λόγω των ζημιών από τις πωλήσεις των κόκκινων δανείων. Δεύτερον, εξαιτίας των νέων που θα σχηματιστούν στην πανδημία και τρίτον, από ενδεχόμενη διαγραφή του αναβαλλόμενου φόρου.

Με το παρόν τώρα, προωθείται-σύμφωνα με δημοσίευμα που θα καταθέσουμε στα πρακτικά- ο διπλασιασμός του πακέτου τιτλοποιήσεων χωρίς να αναφέρεται καν από το Γενικό Λογιστήριο του Κράτους. Τίποτα δεν τον απασχολεί. Ενώ στη δέκατη αξιολόγηση αναγράφεται πως με αυτό τον τρόπο θα μειωθούν τα «κόκκινα» δάνεια των τραπεζών σε μονοψήφιο αριθμό. Η πρόσφατα κρατικοποιημένη «Πειραιώς» όμως ψευδεπίγραφα λέγεται «Πειραιώς», επειδή η ανακεφαλαιοποίηση έγινε από το ΤΧΣ των ξένων, ενώ το χρέος θα επιβαρύνει το δημόσιο θα προβεί σε τιτλοποίηση 22 δισ. ευρώ παρακάμπτοντας το νόμο Χαρδούβελη, όπως αναφέραμε.

Σε κάθε περίπτωση τα δάνεια δεν χάνονται αφού μεταφέρονται σε κερδοσκοπικά κεφάλαια, σε Funds, ενώ το δημόσιο παρέχει εγγυήσεις χωρίς να λαμβάνει έναντι δικαιώματα επί των παγίων. Αυτό που χάνεται είναι ο αναβαλλόμενος φόρος για τον οποίο δεν υπάρχει κοστολόγηση από το Γενικό Λογιστήριο του Κράτους. Οι εγγυήσεις πάντως πως στο μεσοπρόθεσμο υπολογίζονται στα 10 δισ. ευρώ αποτελούν εν δυνάμει άδηλο χρέος, ενώ είναι μία έμμεση χρηματοδότηση των τραπεζών όπως το πρόγραμμα Γέφυρα και πολλές άλλες.

Στο Τρίτο, και τελευταίο τώρα, Μέρος, στις τροπολογίες στο Νέο Πτωχευτικό αφορούν, κυρίως, βελτιώσεις προς όφελος των κερδοσκοπικών κεφαλαίων, ενώ φαίνεται καθαρά στη δέκατη αξιολόγηση, πως η τρόικα επιβραβεύει την κυβέρνηση για την αποτελεσματικότητά της θέμα με την έννοια ότι είναι σε θέση να ψηφίζει γρήγορα στη Βουλή τέτοιους ληστρικούς νόμους και πολλές φορές, με την συνεργασία των δύο άλλων κομμάτων της τρόικα εσωτερικού: του ΣΥΡΙΖΑ και του ΚΙΝΑΛ.

Υπάρχουν πολλές κυριολεκτικά διθυραμβικές αναφορές της τρόικα στην εφαρμογή του Νέου Πτωχευτικού και στο τέλος της προστασίας της πρώτης κατοικίας με τη δρομολόγηση πλειστηριασμών, ενώ στη σελίδα 8 πιέζει για την πιστή εφαρμογή του από την 1η Ιουνίου, παρά τις αντιξοότητες.

Στην σελίδα 11, ανησυχεί για τις καθυστερήσεις στα δικαστήρια λόγω της πανδημίας ενώ στη σελίδα 33, αναφέρεται αναλυτικά στα επόμενα βήματα που πρέπει να κάνει η κυβέρνηση με την έκδοση Κοινών Υπουργικών Αποφάσεων, με τη λειτουργία της βάσης για το Sale and Leaseback, των εξώσεων, με την τεχνική υποδομή των ηλεκτρονικών πλειστηριασμών και με τις διαδικασίες για το κτηματολόγιο, εάν διαβάσει κανείς τις αξιολογήσεις ξέρει απόλυτα τι θα συμβεί στο μέλλον.

Κλείνοντας, σε όλα αυτά θα αναφερθούμε στη συζήτηση επί των άρθρων, ενώ ασφαλώς θα καταψηφίσουμε το νομοσχέδιο επί της αρχής, αφού στην ουσία πρόκειται για μία ακόμη μνημονιακή δέσμευση της κυβέρνησης έναντι των δανεικών που παίρνει με τη στήριξη της Ευρωπαϊκής Κεντρικής Τράπεζας και που, δυστυχώς, τα σπαταλάει ανεύθυνα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς, ευχαριστούμε τον κύριο Βιλιάρδο.

Το λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Βουλεύτριες και Βουλευτές, κ. Υπουργέ, πραγματικά, αν περιμέναμε κάτι αυτή τη στιγμή από την κυβέρνηση, θα ήταν να φέρει την κατάργηση του σχεδίου Ηρακλής, την κατάργηση του Πτωχευτικού Κώδικα. Το γεγονός ότι αυτή τη στιγμή έρχεται στην Επιτροπή και στη Βουλή η επέκταση του σχεδίου «Ηρακλής» και η επιδεινώσει περαιτέρω ακόμα του Πτωχευτικού Κώδικα, είναι άνω ποταμών! Δεν χρειάζεται να φανταστεί κανείς γιατί συμβαίνει, μας το είπε ο Υφυπουργός Οικονομικών πολύ ξεκάθαρα.

Συμβαίνει για τους δανειολήπτες; Όχι. Συμβαίνει, λέει, για τους επενδυτές στις τράπεζες και τους φορολογούμενους.

Οι δανειολήπτες στον Καιάδα. Δεν πρόκειται για ένα σχέδιο ΗΡΑΚΛΗΣ, είναι για το σχέδιο Καιάδας, όπου ρίχνει η Κυβέρνηση τα κακά παιδιά της κοινωνίας που έκαναν το λάθος να πάρουν ένα δάνειο, να τους τύχουν όλα τα μνημόνια και να μη μπορούν να το ξεπληρώσουν. Αυτή είναι η πραγματικότητα στον Καιάδα για όλη τους τη ζωή, χωρίς καμία δεύτερη ευκαιρία και για όλη τους τη ζωή θα πληρώνουν με διώξεις ακίνητης και κινητής τους περιουσίας.

Θα αναφερθώ αναλυτικά και στα θέματα που αφορούν την Κυβέρνηση και στα θέματα που αφορούν τον ΣΥΡΙΖΑ. Όσον αφορά το σχέδιο ΗΡΑΚΛΗΣ, το σχέδιο Καιάδας, όμως, είναι η πραγματική ονομασία. Δίνετε 18μηνη παράταση με νέα εγγύηση 12 δισ. Σε τι αποσκοπεί αυτή η παράταση; Λέτε ότι αποσκοπεί στο να εξυπηρετήσετε τις τράπεζες, να μειωθούν τα δάνεια που δεν εξυπηρετούνται. Τα κόκκινα δάνεια και ξέρουμε πάρα πολύ καλά ότι, έτσι κι αλλιώς μέσα από τους ηλεκτρονικούς πλειστηριασμούς του ΣΥΡΙΖΑ, μέσα από τους μαζικούς πλειστηριασμούς και εξώσεις προχωρείτε. Η αθρόα διάθεση ακινήτων στην αγορά, θα οδηγήσει σε μείωση της αξίας των ακινήτων που έχουν στα χέρια τους οι τράπεζες και σε ανάγκη μεγαλύτερης ανακεφαλαιοποίησης έτσι κι αλλιώς.

Στο δε πτωχευτικό φαίνεται το αδιανόητο. Πλέον, σαν κάτι καλό μας ανακοινώνει τη ρύθμιση οφειλών, δηλαδή, θα μπορεί ο οφειλέτης να κάνει την αποπληρωμή της οφειλής του προς δανειστές με 120, 240 δόσεις και φαίνεται κάτι το συγκλονιστικό. Οποιαδήποτε στιγμή μπορεί να κρίνει, ότι το σχέδιο εξόφλησης που προτείνει ο οφειλέτης στους δανειστές ο πολίτης είναι αβάσιμο. Δεν θα υλοποιηθεί και μονομερώς να το κηρύξουν σε πτώχευση. Αν μία δόση δεν ξεπληρώσει, μπορούν μονομερώς να το κηρύσσουν σε πτώχευση. Σε κάθε περίπτωση, οι δανειστές έχουν το δικαίωμα να κηρύσσουν τον πολίτη σε πτώχευση. Έχουν όλα τα εργαλεία να το κηρύσσουν σε πτώχευση και αν δεν έρθει σε διακανονισμό μαζί τους, όταν θα μπαίνει για τρεις φορές σε πλειστηριασμό η περιουσία τους και αν αυτή η περιουσία οι πλειστηριασμοί, δεν οδηγήσουν σε αποτέλεσμα, δεν καταφέρει κάποιος να αγοράσει το σπίτι του πολίτη, η περιουσία του δημεύεται. Πάει στο δημόσιο το οποίο δεν θα τα δώσει ξανά στους ιδιώτες. Πάει στο δημόσιο και συνταγματικά παράνομα, αντισυνταγματικά, χωρίς ούτε ένα ευρώ να αποζημιώνεται ο πολίτης, χωρίς κατά ένα ευρώ να απομειωθεί το χρέος.

Αυτό είναι ο πτωχευτικός, που αντί να τον καταργείτε τον επεκτείνετε αυτή τη στιγμή και βέβαια καταργείτε αντί για το πτωχευτικό, την προστασία των ανθρώπων που μπαίνουν σε καθεστώς χρεοκοπίας από τους οφειλέτες του. Είναι αμαχητί πλέον αυτή η προστασία, θα πρέπει να αποδείξει ο πολίτης και οι επιχειρήσεις, ότι όντως δικαιούται αυτή την προστασία, δεν είναι δεδομένη.

Αναρωτιέμαι όμως και για τον ΣΥΡΙΖΑ, ο οποίος δεσμεύεται ότι όποτε γίνει Κυβέρνηση θα προστατεύσει την πρώτη κατοικία, την ίδια στιγμή που αρνείται να κάνει την παραμικρή δέσμευση για την κατάργηση του σχεδίου ΗΡΑΚΛΗΣ. Πως ακριβώς φαντάζεται την προστασία της πρώτης κατοικίας χωρίς την κατάργηση του σχεδίου ΗΡΑΚΛΗ; Φαντάζεται δηλαδή, ότι έχοντας δώσει όλες τις πρώτες κατοικίες των κόκκινων δανείων στα Funds. Αυτά απλά θα βγάλει ένα νόμο που θα λέει απαγορεύει την πώληση της πρώτης κατοικίας και τι θα κάνουν αυτοί; Τα funds τι θα κάνουν ακριβώς; Θα ζητήσουν τα 12 δις εγγυήσεων; Να μας το πει αν είναι αυτό που σκέφτεται. Ή και όταν πάρουν τα 12 δισ. εγγυήσεων έχουν ή δεν έχουν δικαίωμα να κρατήσουν και τις πρώτης κατοικίας με βάση το σχέδιο ΗΡΑΚΛΗΣ; Τι είναι αλήθεια λοιπόν; Ότι θα καταργήσει, θα προστατεύσει την πρώτη κατοικία χωρίς να καταργήσει το σχέδιο ΗΡΑΚΛΗΣ ή ότι προσχηματικά δεσμεύει την προστασία της πρώτης κατοικίας, όταν ξέρει ότι χωρίς την κατάργησή του σχεδίου ΗΡΑΚΛΗΣ, απαγορεύεται να προστατευτεί; Πρέπει να μας απαντήσει.

Εδώ πέρα έχουμε μια Κυβέρνηση, η οποία σε συνεργασία πολύ συχνά με την Αντιπολίτευση προχωράει στην ρευστοποίηση της περιουσίας της ιδιωτικής περιουσίας των νοικοκυριών και των επιχειρήσεων. Είναι μια Κυβέρνηση που δεν δίνει καμία δεύτερη ευκαιρία σε κανέναν πολίτη, άρα τους πετάει στο καιάδα του σχεδίου ΗΡΑΚΛΗΣ και του πτωχευτικού. Είναι μια Κυβέρνηση, η οποία θεωρεί πρόβλημα τους δανειολήπτες, πρόβλημα αυτούς που είναι υπερχρεωμένοι και έρχεται το πρόβλημα αυτό να λυθεί με παχυλές ενισχύσεις και αύξηση του δημοσίου χρέους μέσω των εγγυήσεων του ΗΡΑΚΛΗ.

Εμείς ως ΜέΡΑ 25, δεν πρόκειται να νομιμοποιήσουμε αυτή τη συζήτηση. Καλούμε την Κυβέρνηση να αποσύρει αυτό το νομοσχέδιο, το σχέδιο ΗΡΑΚΛΗΣ συνολικά και το πτωχευτικό και αρνούμαστε να νομοποιήσουμε με την ψήφο μας ούτε καν στο επίπεδο της Επιτροπής. Όπως καταλάβατε κύριε Πρόεδρε δεν θα συμμετέχουμε σ αυτήν την ψηφοφορία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Άκουσα με προσοχή όλους τους προλαλήσαντες και τον αξιότιμο κύριο Υπουργό και όπως λέει μια λαϊκή παροιμία, θέλεις να αγιάσεις, αλλά δεν σε αφήνουν. Έβαλε, λοιπόν, σε απολογισμό τα 2 χρόνια διακυβέρνησης της Νέας Δημοκρατίας. Δύο χρόνια πράγματι διακυβέρνησης, μιας Κυβέρνησης που ομολογουμένως πήρε μια ισχυρή λαϊκή εντολή. Βέβαια, είναι αμφιλεγόμενο πόσο αξιόπιστα χειρίστηκε την προεκλογική περίοδο σε σχέση με αυτά που έγιναν μετά. Μας είπε, λοιπόν, αυτή η Κυβέρνηση ότι, θα επιβάλλει το νόμο και την τάξη. Επικέντρωσε πάνω σε αυτό το πολιτικό ζήτημα η πολιτική της γραμμή, αλλά, όλοι γνωρίζουμε και είμαστε μάρτυρες του τι ακριβώς συμβαίνει.

Μας είπε με εμβληματικό τρόπο, ότι σε δύο βδομάδες θα έμπαιναν οι μπουλντόζες στο εμβληματικό έργο του Ελληνικού. Πέρασαν δύο χρόνια και έπεται συνέχεια. Το πόσο, λοιπόν, περήφανη, μπορεί να είναι μια Κυβέρνηση για τη διαχείριση ενός πολύ κρίσιμου ζητήματος που αφορά την πανδημία, κύριε Πρόεδρε, είναι το αποτέλεσμα του τι συνετελέσθη από πλευράς έργου στον τομέα των συγκοινωνιών που είναι ένας από τους χώρους που ενοχοποιείται για τη μεταδοτικότητα, αυταρέσκεια, αυτάρκεια και ωραιοποίηση. Αυτά είναι τα χαρακτηριστικά, μετά από δύο χρόνια έργων και ημερών σε κρίσιμα ζητήματα.

Εκείνο που θα ήθελα ως πολίτης και ως πολιτικός, να πω στους ανθρώπους της νέας Δημοκρατίας και της Κυβέρνησης, που εγώ θεωρώ όλους αυτούς τους ανθρώπους και δημοκράτες και πατριώτες, ότι ας προσέξουν πάρα πολύ καλά μήπως είναι κακός σύμβουλος ο πανικός στον οποίο βρίσκονται τώρα με την πορεία του εμβολιασμού και αυτό το λέει ένας άνθρωπος, ο οποίος και εμβολιάστηκα και στηρίζω και εξακολουθώ να στηρίζω την προσπάθεια εμβολιασμού.

Ωστόσο, κύριε Πρόεδρε, χωρίς να είναι καθόλου αυτάρεσκο από τη μεριά μου, όσοι διαβάζουμε λίγη ιστορία και πιστεύω ότι είστε κι εσείς ένας από τους ανθρώπους εξ όσων γνωρίζω που διαβάζετε ιστορία, ξέρουμε πάρα πολύ καλά ότι αυτός ο λαός έχει πολλά συγκριτικά πλεονεκτήματα, αλλά έχει και αδυναμίες. Μία από τις αδυναμίες του είναι ο εύκολος διχασμός. Ας προσέξει η κυβέρνηση τις κινήσεις της, στο ζήτημα του εμβολιασμού. Ας βρει τρόπους πειθούς, ας βρει τρόπους διαλόγου, ας ζητήσει συγνώμη ο ίδιος ο Πρωθυπουργός, όταν στην αρχή από την έπαρση που τον διακατέχει, χαρακτήριζε όλους τους ανθρώπους ψεκασμένους. Όχι, κύριε Πρόεδρε, όσοι λίγο παρακολουθούν τα πράγματα, οι άνθρωποι αυτοί δεν αποτελούν μία συμπαγή κοινωνική ομάδα. Αν δείτε, στο βάθος της ανθρωπογεωγραφίας, είναι άνθρωποι διαφόρων πολιτικών κοινωνικών καταγωγών. Έχουν, όμως, τους προβληματισμούς και τις ενστάσεις τους. Ας συζητήσουμε και όχι να πάμε σε πολιτικές εκβιασμού, που περιορίζουν και το Σύνταγμα και τη Δημοκρατία. Αυτό μπορεί να φέρει τη χώρα σε πολύ μεγάλο δίλημμα, σε μεγάλους διχασμούς, σε μια περίοδο όπου ξέρουμε όλοι ότι τα εθνικά μας θέματα είναι ανοιχτά και η πατρίδα μόνο στην ενότητα του πολιτικού της συστήματος και του πατριωτισμού όλων των Ελλήνων θα στηριχτεί και σε καμία ξένη βοήθεια.

Τώρα, έρχομαι στο θέμα του νομοσχεδίου. Ήμουν νιος, κύριε Πρόεδρε, και γέρασα. Γιατί το λέω αυτό; Από την εποχή των διακυβερνήσεων της χώρας, από τον Κώστα Καραμανλή, ψηφιζόταν από τη Βουλή και η Βουλή με πολύ ευχέρεια, γιατί θα ήθελαν τα πολιτικά κόμματα σε μεγάλο ποσοστό να στηρίξουν το περίφημο τραπεζικό σύστημα, εγγυήσεις, εγγυήσεις, εγγυήσεις, ανακεφαλαιοποιήσεις και το αποτέλεσμα πιο ήταν κύριε Πρόεδρε; Ποια είναι η στήριξη που δέχθηκαν οι μικρομεσαίες ελληνικές επιχειρήσεις; Όπου όλοι στα λόγια, το ξαναλέω όλοι στα λόγια, εύκολα λέμε ότι αποτελούν τη σπονδυλική στήλη της ελληνικής οικονομίας. Όλοι επικαλούμεθα το επιχείρημα ότι 700 με 800 χιλιάδες ελληνικές επιχειρήσεις μπορούν πραγματικά να συμβάλουν στη μείωση της ανεργίας. Διότι, αν πάει καλά μία μικρή επιχείρηση, μπορεί να πάρει και έναν ακόμα εργαζόμενο. Φανταστείτε, λοιπόν, να πάει καλά όλη αυτή η γκάμα των επιχειρήσεων.

Πείτε μου, ακόμα και σήμερα, παραμένει προκλητική, κύριε Πρόεδρε, η συμπεριφορά του τραπεζικού συστήματος το οποίο και διευκολύνσεις έχει πάρει από την Ευρωπαϊκή Κεντρική Τράπεζα και αύξηση των καταθέσεων των ιδιωτών υπάρχουν και όμως το 95% των δυνατοτήτων του τραπεζικού συστήματος πάνε στο 5% των επιχειρήσεων, όπως ομολογεί ένας σημαντικός παράγοντας της αγοράς. Δεν θα πω, ενδεχομένως, προσκείμενους σε άλλα κόμματα παράγοντες - ας μου επιτρέψει ο κ. Μίχαλος τον οποίο εγώ εκτιμώ - να αναφερθώ στις επανειλημμένως τοποθετήσεις του για το πώς διαχειρίζεται το περίφημο τραπεζικό σύστημα τις μικρομεσαίες επιχειρήσεις. Είναι ένα ζήτημα, το οποίο η κυβέρνηση, πρέπει να τοποθετηθεί. Γιατί, κύριε Πρόεδρε, δεν μας είπε ακόμα η Κυβέρνηση αν συζήτησε με τις τράπεζες, ποια είναι τα κριτήρια. Γιατί έγινε στη Βουλή συζήτηση και άκουσα τον κ. Ζαββό, ο οποίος και αυτός συμφωνούσε ότι πρέπει να αλλάξουν τα μέχρι τώρα κριτήρια που χρησιμοποιούσαν για τη χορήγηση δανείων οι τράπεζες. Είναι ένα ζήτημα, το οποίο πρέπει να απασχολήσει επανειλημμένα το Ελληνικό Κοινοβούλιο.

Επίσης, κύριε Πρόεδρε, το τραπεζικό σύστημα, μας είπε ο κύριος Υπουργός, ότι έφτασε πλέον σε ένα τέτοιο επίπεδο όπου έτυχε της αναγνώρισης των διεθνών οίκων, λέγοντας τι έγινε στην περίοδο του ’19 και που βρισκόντουσαν τότε όλοι αυτοί οι δείκτες.

Θα ήθελα να παρακαλέσω τον κ. Ζαββό να μας πει στην επόμενη ομιλία του, κύριε Πρόεδρε- γιατί όταν λες τη μισή αλήθεια αδικείς και τον εαυτό σου, αδικείς και άλλους και εδώ επιτέλους σε αυτόν τον τόπο, μετά από όσα έχουμε υποστεί με τις κρίσεις τις οικονομικές, ας επιδείξουμε και λίγη γενναιότητα και προς τους πολιτικούς μας αντιπάλους- να μας πει, λοιπόν, ο κ. Ζαββός, ποιοι ήταν οι δείκτες που παρέλαβε το 2015 ο ΣΥ.ΡΙΖ.Α. και που δεν τους βελτίωσε καθόλου και αφού δεν τους βελτίωσε καθόλου, να επικριθεί. Τότε μάλιστα, αλλά να μας το πει, όχι να μας πει γενικώς και αορίστως μια τοποθέτηση, όπως και η αναφορά του φίλου μου του κ. Κρίτωνα Αρσένη και όποιων άλλων για τους περίφημους πλειστηριασμούς του ΣΥ.ΡΙΖ.Α., ας μας καταθέσουν επιτέλους στη Βουλή, εγώ δεν θα πω εκατοντάδες, δέκα πλειστηριασμούς που αφορούσαν σπίτια λαϊκής κατοικίας. Είναι άλλο πράγμα να βάλεις σε διαδικασία πλειστηριασμού μια κατοικία των 500 τετραγωνικών και άλλο μία κατοικία των 100 τετραγωνικών.

Κύριε Πρόεδρε, επίσης θα μου επιτρέψετε και νομίζω ότι εγώ θα έχω και τη δική σας σύμφωνη γνώμη και το λέω αυτό γιατί πιστεύω ότι αναγνωρίζετε και εσείς ως άνθρωπος, ως πολίτης, τι συμβαίνει με το τραπεζικό σύστημα, τι αρπαγή γίνεται, τι πληρώνει ο πολίτης για τη μεταφορά χρήματος από τράπεζα σε τράπεζα, για αποστολές χρημάτων και μία σειρά πράξεων, όπου ενώ έχουν γίνει διάφορες συστάσεις και από την Κυβέρνηση- εγώ θέλω να είμαι δίκαιος- τηρεί το τραπεζικό σύστημα αυτές τις συστάσεις ή εξακολουθεί, κύριε Πρόεδρε- ας μου επιτραπεί η έκφραση- να βυσσοδομεί εις βάρος του πολίτη; Είναι ένα ζήτημα για το οποίο και αύριο βέβαια θα μας δοθεί η ευκαιρία να τα πούμε με τους καλούς κυρίους.

Μας λέει ο κ. Ζαββός, επίσης, ότι μετά από όλα αυτά, το τραπεζικό σύστημα έχει μία μεγάλη αξιοπιστία. Και πράγματι λοιπόν να το δεχτούμε, καλό είναι, αν είναι έτσι, όταν όμως δανείζεται η Τράπεζα Πειραιώς με 8,50%, κύριε Πρόεδρε, πόσο θα πληρώσει ο καταναλωτής, ο δανειολήπτης, πόσο θα πληρώσει; Για να καταλάβω και εγώ, πόσο θα του στοιχίσει για να είναι η επιχείρησή του- αν πάρει τελικά δάνειο- ανταγωνίσιμη; Γι’ αυτό πρέπει όλο το πολιτικό σύστημα να πιέσουμε την Ευρωπαϊκή Ένωση, πρέπει επιτέλους να προχωρήσει η ολοκλήρωση, όχι μόνο της διαδικασίας εγγύησης των καταθέσεων, αλλά όλου του τραπεζικού συστήματος, γιατί δεν μπορεί πλέον τα επιτόκια στην Ελλάδα, σε σχέση με τα επιτόκια στις βόρειες χώρες που είναι τέτοια, όπου ο νότος να μην μπορεί με τίποτα να γίνει η οικονομία του ανταγωνιστική. Κύριε Πρόεδρε, 19% είναι το επιτόκιο στα χρήματα που παίρνει ο πολίτης από τις κάρτες; Έχουν ρημάξει τον κόσμο, έχουν χρεοκοπήσει τους Έλληνες.

Κύριε Πρόεδρε, μπορεί λίγο πολύ στη διαχείριση αυτού του ζητήματος, της πρώτης κατοικίας, να υπάρχουν ευθύνες σε όλους. Εγώ θέλω να είμαι ειλικρινής. Μια χώρα όμως που έχει ανάγκη την κοινωνική της άμυνα, γιατί δεν είμαστε Βέλγιο, έχουμε απειλή μόνιμη στο Αιγαίο και στην Κύπρο- θα δείτε σε λίγες μέρες τι μπορεί να επισυμβεί στην Κύπρο. Όταν, λοιπόν, υπάρχει ένα τέτοιο ζήτημα, πρέπει να βρούμε- το έχουμε υποχρέωση στον ελληνικό λαό όλο το πολιτικό σύστημα- έναν τρόπο με τον οποίον να μπορέσουμε να προστατεύσουμε την πρώτη κατοικία μέχρι ένα όριο τετραγωνικών μέτρων, τα 100 μέτρα, τα 120, τα 130; Κάπου εκεί να βρούμε ένα όριο και από κοινού να βρούμε τον τρόπο, κύριε Πρόεδρε, υπάρχει πάντοτε τρόπος, να μπορέσουμε να προστατεύσουμε την πρώτη κατοικία. Θα είναι μια πολύ μεγάλη συνεισφορά του πολιτικού συστήματος σε ένα λαό, που μας έχει τιμήσει είτε ως βουλευτές είτε ως άλλα πρόσωπα δημόσια και μας έχει πράγματι καταστήσει όπως λέμε, δημόσια πρόσωπα.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς σας ευχαριστούμε.

Κυρίες και κύριοι συνάδελφοι σε αυτό το σημείο ολοκληρώθηκε η συνεδρίασή μας. Ανανεώνουμε το ραντεβού μας για αύριο το πρωί στις 10.00΄.

Σας ευχαριστώ όλους πολύ και ευχαριστούμε και εσάς, κύριε Υπουργέ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Γεώργιος Αμανατίδης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Γεώργιος Καρασμάνης, Τρύφων Αλεξιάδης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Χαράλαμπος (Χάρης) Μαμουλάκης, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 12.30 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**